Gautegiz Arteagako Udala - GAUTEGIZ ARTEAGAKO UDALAK PARKE BIOSASUNGARRIEN ONURAK ETA ERABILERAK IRAKATZIKO DEUTSEEZ HERRIKO NAGUSIEI\nGAUTEGIZ ARTEAGAKO UDALAK PARKE BIOSASUNGARRIEN ONURAK ETA ERABILERAK IRAKATZIKO DEUTSEEZ HERRIKO NAGUSIEI\nKultura eta kirola | Osasuna | Udala\nGautegiz Arteagako udalak kirola praktikatzea sustatzen dau herriko nagusien artean Parke Biosasungarrien ikastaro baten bitartez, Bizkaiko Foru Aldundiko Kultura eta Kirola Sailaren laguntzagaz. Tailer praktikoa bi hilabetez eskeiniko da eguenetan, apirilaren 7tik maiatzaren 14ra, 9:30etatik 11:30etara, parke barrian (euria izanezkero Aretxederreta Kultur Etxean).\nIkastaroaren helburua parke biosasungarrien erabilera ezagutzera emotea da eta jarduera fisikoa sustatzea, praktikan jartzeko teknika zuzenak edota jarduera fisikoa osasungarria burutzeko oinarrizko arauak ikastea.\n"Parke biosasungarriak, herrian bat daukagu, Sasoian egoteko eta nagusien osasuna hobetzeko tresna apartekoak dira. Ikastaro praktiko honegaz kirolaren bitartez geure nagusiek euren bizi-kalitatea hobetzeko jarraibideak ikastea gura dogu", adierazi dau Gautegiz Arteagako Alkateak, Juan Felix Naberan-ek.\n"Parke biosasungarria" gimnasiarako ekipo ezberdinez osatutako gunea da, sasoian egon eta gaitz zein lesioak prebenitzeko baliogarriak. Nagusien jarduera fisikoa praktikatzeko diseinatuta dago, batez be 60 urtetik gorakoentzat, mugikortasuna hobetu, malgutasuna areagotu eta gorputzeko giharrak indartzeko.\nHerriko nagusiei zuzendutako ikastaroan parke biosasungarrien ekipoen erabilera eta jarduera fisikoa egitearen onurak emongo dira ezagutzera. Besteak beste, ongizatea hobetu, burmuineko oxigenazioa, autoestimua areagotu, stressa kendu eta zahartzea atzeratzea.\nIkastaroa egiteko gutxienez 5 pertsonetako taldea osatu behar da eta izena emoteko Aretxederreta Kultur Etxea kultur etxera jo behar da.\n(Informazio gehiagorako: Aretxederreta Kultur Etxea. 94 627 15 63 )


Bilboko portua da munduko lehena ingurumen-adierazpenaren ziurtagiri bat eskuratzen, eta gure laguntzarekin lortu du\nBilboko portua da munduko lehena ingurumen-adierazpenaren ziurtagiri bat eskuratzen, eta gure laguntzarekin lortu du\nAzterketa konplexu eta xehea egin behar izan da, enpresa eta jarduera asko daudelako tartean\nProduktuaren ingurumen-adierazpenaren ziurtagiria lortu duen munduko lehen portua da Bilbokoa. Produktuaren ingurumen-adierazpenaren bidez (ingelesez, Environmental Product Declaration, EPD), informazio kuantifikatu eta egiaztagarria ematen da produktu, material edo zerbitzu baten ingurumen-performantziari buruz. Produktuek bizi-ziklo osoan duten ingurumen-inpaktua zenbatesteko eta hobetzeko ekintzak ezartzeko erabiltzen dira tresna horiek.\nBilboko Portuak EDP International ziurtagiria lortzeko, portuko komunitateko berrogeita hamar bat enpresak hartu dute parte, gure esperientziaren eta aholkuen laguntzarekin.\n2016. urtean ekin zitzaion azterketari, 2015eko ekitaldiaren datu guztiak analizatuz. Proiektua konplexua zen, enpresa asko zeuden tartean, eta datu asko analizatu ziren. Horregatik, 2018an amaitu zen azterketa, eta 2019an lortu da ziurtagiria.\nTxostenean, prozesu hauek sartu dira, besteak beste: erregai-ekoizpena; lehengaiak, material osagarriak; erabilitako ura; portuaren, eraikuntzen, biltegien eta itsasargien eraikuntza; dragatuak; makinen, eraikinen eta ibilgailuen mantentze-lanak; makinen eta galdaren erregai-kontsumoa; elektrizitate-kontsumoa; langileen garraioa, eta hondakinen bilketa eta tratamendua.\nEbaluazioan ikusi zen eraikuntza-materialen hondakinei eta erregai- eta elektrizitate-kontsumoari zegozkiela inpaktu nagusiak. Ebaluazio honi esker, Bilboko Portuak hobetzeko alorrei antzeman die, eta estrategia bat definitu, ingurumen-inpaktua murrizteko neurriak ezartzeko, hala nola energia berriztagarriak erabiltzea, ibilgailu-flota berritzea (gutxiago kutsatzen duten ibilgailuekin), eraikuntzako materialak berriro erabiltzea eta itsasora isuriak egiten dituzten tokiak urritzea.


Iruñeko familia baten bigarren etxebizitza erre dute, Heletan | Iruñeko familia baten bigarren etxebizitza erre dute, Heletan – iparraldekohitza\nIruñeko familia baten bigarren etxebizitza erre dute, Heletan\n‘Euskal Herria ez da salgai’ eta ‘Jo ta ke’ pintaketak agertu dira murru batean. Jabea familia «ezaguna» da, auzapezaren hitzetan\nigarren etxebizitza bat erre zen atzo goizaldean Heletan (Nafarroa Beherea), itxura guzien arabera, norbaitek su emanda. Iruñeko familia bat da etxearen jabea, eta suteak kanpoan harrapatu ditu. Euskal Herria ez da salgai eta Jo ta ke pintaketak agertu dira etxebizitzaren paretetako baten gainean. Jendarmeriak ikerketa abiatu du.\n05:30 aldera jaso zuen abisua Philippe Etxepare Heletako auzapezak. «Iritsi nintzenerako, suhiltzaileak han ziren, baina etxea kiskali da. Berriz osoki eraiki beharko da», azaldu du. Pintaketak ikusirik, argi du: «Ez da istripu bat».\nIruñeko familia batena da etxea, Etxeparek jakinarazi duenez. «Orain dela hogei bat urte erosi zuten. Familia ezaguna da herrian, anitzetan etortzen dira hona, eta ekitaldi kultural anitzetan parte hartzen dute. Hemen instalatzea ere aipatu zuten; ez dut uste bigarren etxebizitza gisa kontsideratzen ahal zenik», azaldu du. «Domaia da zinez halako familia bati horrelako zerbait gertatzea».\nEtxe agentzia eta bigarren etxebizitzen kontrako erasoetan behin baino gehiagotan agertua, espekulazioaren kontrako ekintzen lelo bilakatua da EH ez da salgai. Gisa bereko azken erasoa 2013ko azaroan izan zen, Itsasun, Lapurdin.\nZuberoako kronika ‘zuriak’\nEuskal Herria Zuzenean 1998, Arrosa


Irekia Eusko Jaurlaritza - Gobierno Vasco :: Eusko Jaurlaritzak 28 milioi euro bideratuko ditu, GAUZATU programaren bidez, oinarri teknologiko eta/edo berritzaileko ETEak garatzera (Gobernu Bilera 2020-06-30)\nEusko Jaurlaritzak 28 milioi euro bideratuko …\n<img src="https://www.irekia.euskadi.eus/uploads/cover_photos/62406/original/fotoconsejo.jpg" style="max-width:100%" alt="" />\n500 lanpostu sortuko dituen 100 milioi euroko inbertsio induzitua lortzea espero du\n2000n abian jarri zenetik, GAUZATU Industriak 1.227 proiekturi lagundu die, 2.245 milioi euroko aribideko inbertsioa egin du eta 14.933 enplegu sortu ditu\nEusko Jaurlaritzak gaur goizean onartu du 28 milioi euro bideratzea oinarri teknologikoko eta/edo berritzaileko ETEak sortu eta garatzeko, GAUZATU Industria programaren bidez.\nPrograma honen helburua da enpresen hazkundea bultzatzea, finantzaketarako sarbidea erraztuta, eta dauden tresnen eta sortzen direnen kudeaketa koordinatua eta eraginkorra bermatzea. Gainera, aurten bidea emango du 100 milioi euroko inbertsio induzitua egiteko eta 500 enplegu sortzeko.\nGAUZATU programa ekonomikoki eraginkorra da. Izan ere, programa abian jartzearen kostua mugatuta dago daukan kreditu-izaera inplizituagatik, eta nagusia itzuli egin behar da egikaritutako inbertsioen proportzioan.\nLaguntza erreala honako hauei dagokie:\nInteresak ez ordaintzea.\nFinantza-erakundeekiko kreditu-lerroen liberazioa.\nLaguntza itzulgarri hauek lortzeko bermerik edo abalik behar ez izatea.\nPrograma hau oinarri teknologikoko eta/edo berritzaileko ETEak sustatzean datza, eta horrek inpaktua du EAEko garapen teknologikoan eta berrikuntzan. Hortaz, une honetan hain garrantzitsua den ehun ekonomikoaren produktibitatea hobekuntzen laguntzen du.\nEra berean, proiektu horiei lagunduta, garapen teknologikoaren eta berrikuntzaren aldeko apustua egin nahi da, EAEko aberastasun ekonomikoa eta soziala sortzen laguntzeko.\nBerrikuntzak aukera berdinak ematen ditu handiaren eta txikiaren artean, baita gutxi-asko garatutako zonen artean ere. Horrenbestez, parametro horiek indartu behar ditugu, eta oinarri teknologiko edo berritzailekotzat jotzen diren proiektu esklusiboetan zentratu eta horietara bideratu behar dugu ahalegina, betiere kontuan hartuta badirela eduki eta/edo filosofia desberdineko proiektuetarako laguntzak bideratzen dituzten programak.\nGobernuak, egungo krisian ere, enpresek lehiakor izaten jarrai dezaten du helburu, eta lehendik dauden lanpostuak finkatu eta ahalik eta enplegu gehien sortu nahi ditu.\n2000n abian jarri zenetik 2019ra arte, 1.227 inbertsio-proiekturi eman zaie laguntza GAUZATU Industriaren esparruan. Denera, 2.245 milioi euroko inbertsioaz eta 14.933 lanpostu sortzeaz ari gara, enpresa onuradunek itzuli beharko dituzten 537 milioi euroko laguntza-bolumenarekin.\nProgramak emaitza onak ditu eta ETE-en beharrak asetzen ditu, finantza-erakundeekiko tresna alternatibotzat hartzen baita.\nLagundu beharreko proiektuak EAEren barruan kokatuko dira, gutxienez 120.000 euroko inbertsio onartura iritsi beharko dute eta, aldi berean, enpleguak 24 hilabetez mantentzea eta/edo sortzea ekarriko dute.\nDirulaguntza itzulgarriak dira, inbertsioekiko proportzionalak, eta gehienez 150.000 eurokoak sortzen den enplegu bakoitzeko, edo 100.000 eurokoak hasierako plantillari eusteko, eta urteko bost kuotatan itzuli beharko dira.\nLaguntzen onuradun izan ahalko dira enpresa txiki eta ertainak (ETEak), erauzketako industrialak, eraldatzaileak, produktiboak eta zerbitzu teknikoetakoak (produktu-prozesuari lotutakoak) badira, aurrekoekin lotuta badaude eta oinarri teknologiko eta/edo berritzailekotzat jotzen badira, baita industria enpresetan (catBSC-n erregistratutakoetan) IT/OT (Information Technology / Operational Technology) inguruneetarako zibererasoen aurkako babes-sistemak bateratzea eta integratzea jarduera nagusi duten enpresak ere.\nEra berean, sartu ahal izango dira Euskal Autonomia Erkidegoan kokatutako industria-taldeetako enpresak ere (industria-taldeetakotzat hartzen dira euren artean % 100eko akzio-partaidetza duten enpresa multzoak), hala eskatzen badute, eta, betiere, batera hartuta, ezaugarriak betetzen badituzte.\nHalaber, aukera ematen zaie nekazaritzako elikagaien industrietako enpresei programa honen onuradun izan daitezen, baldin eta haien inbertsioak ez badira beste programa batzuen dirulaguntzen eta/edo bestelako laguntzen xede.\nGAUZATU Industria laguntzetarako, Jaurlaritzak SPRI – Enpresa-garapenerako Euskal Agentzia eta Finantzen Euskal Institutua izendatu ditu erakunde laguntzaile.\nEn base el día a día avanza, enseñar más manejo de herramientas cotidianas a la población especialmente la más vulnerable partiendo incluso de las matemáticas básicas cuando puede además haber momentos de falta recursos por la pandemia, intervención social, crear más redes legales guarden la debida confidencialidad intervención sin aprovechamiento\nGauzatu Industria programa: 28 milioi euro teknologia-oinarria duten edota berritzaileak diren ETEak sortzea eta garatzea sustatzeko (Gobernu Bilera 2022-04-26)\nLaster irekiko dira zibersegurtasun, digitalizazio eta ekintzailetzarako laguntzak eta nazioartekotze bekak


Albisteak - Estekatze biribileko altzairuzko katearen ekoizpenaren eta teknologiaren sarrera laburra\nEstekatze biribileko altzairuzko katearen ekoizpenaren eta teknologiaren sarrera laburra\nLotura biribileko altzairuzko katearen ekoizpen prozesua:\nBarra ebaketa → hotz okertzea → juntura → soldadura → lehen kalibrazioa → tratamendu termikoa → bigarren mailako kalibrazioa (froga) → ikuskapena. Soldadura eta tratamendu termikoa funtsezko prozesuak dira estekatze biribileko altzairuzko katea ekoizteko, produktuaren kalitatean zuzenean eragiten dutenak. Soldadura parametro zientifikoek etekina hobetu eta produkzio kostua murriztu dezakete; Tratamendu termiko egokiko prozesuak materialaren propietateei joko osoa eman diezaieke eta produktuaren kalitatea hobetu dezake.\nLotura biribileko altzairuzko katearen meatzaritzako soldaduraren kalitatea bermatzeko, eskuzko arku bidezko soldadura eta erresistentzia ipurdiko soldadura ezabatu dira. Flash ipurdiko soldadura asko erabiltzen da automatizazio maila altua, lan intentsitate txikia, produktuaren kalitate egonkorra eta beste abantaila paregabeak direlako.\nGaur egun, maiztasun ertaineko indukzio bidezko beroketa etengabeko tenplatze eta tenplatze metodoa erabiltzen da, oro har, meatzaritzako esteka borobileko altzairuzko katearen tratamendu termikoan. Maiztasun ertaineko indukzio-berokuntzaren funtsa objektu baten egitura molekularra eremu elektromagnetikoaren azpian nahastuta egotea da, eta molekulak energia lortzen du eta beroa sortzeko talka egiten du. Maiztasun ertaineko indukzio bidezko tratamendu termikoa egiten denean, induktorea maiztasun jakin bateko maiztasun ertaineko korronte alternoarekin konektatzen da eta pieza sentsorean abiadura uniformean mugitzen da, beraz, maiztasun bereko eta kontrako noranzkoa duen indukzio korrontea izango da. piezan sortutakoa, energia elektrikoa bero energia bihurtuko duena, eta pieza denbora gutxian tenplatzeak eta tenplatzeak eskatzen duen tenperaturara berotuko da.\nMaiztasun ertaineko indukzio bidezko berokuntzak abiadura azkarra, oxidazio txikiagoa, estaltzeko egitura fina eta austenita alearen tamaina itzali ondoren abantailak ditu, eta horrek kate-loturaren indarra eta gogortasuna hobetzen ditu. Aldi berean, garbitasunaren, doikuntza errazaren eta produkzioaren eraginkortasun handiaren abantailak ere baditu. Tenplatze fasean, katearen lotura soldatzeko zonan tenperatura altuak tenperatura barneko estresa ezabatu dezake denbora gutxian, eta horrek oso eragin handia du kate loturaren soldaduraren zonaren plastizitatea eta gogortasuna hobetzeko eta hasiera eta garapena atzeratzeko. pitzadurak. Sorbaldaren goialdean tenplatzeko tenperatura baxuagoa da, eta tenpletasuna gogorragoa da tenplatzearen ondoren, hau da, kate-loturaren higadurari esker, lan egiteko prozesuan eta kate-loturen eta erroi-engranajearen arteko gandorraren kontrakoa da.


Idazleak protagonista Liburuaren Egunean - bizkaie.biz\nIdazleak protagonista Liburuaren Egunean\nBizkaie! 2018-04-23 11:23 Kulturea\nBilboko Berastegi kalean azokea ipini dabe eta Barakaldon irakurketa maratoia egiten dabiz.\nLiburuaren Nazinoarteko Eguna dala eta, literatureagaz lotutako ekimen ugari daukiez herritarrek aukeran, berbarako, Bilbon, urtero legez erakusmahaiak ipini ditue liburu-denda eta argitaletxeetako ordezkariek, Berastegi kaleko oinezkoen eremuan. Iluntzeko 21:00ak arte egongo da azokatxua zabalik.\nIdazleak izango dira Berastegi kaleko ekitaldien erdigunea, izan be, azkenaldion libururen bat plazaratu daben hainbat autore erakusmahaietan izango dira, herritarrakaz berba egin eta aleak sinatzen. Antolatzaileen arabera, Toti Martinez de Lezea, Jon Arretxe, Ibon Martin, Alfonso del Rio, Félix Modroño, José Javier Abasolo, Inma Roiz, Hektor Ortega eta abar egongo dira.\nBestetik, Barakaldoko Hitza XV. Literatura Jardunaldietan egun berezia da gaurkoa, Liburuaren Nazinoarteko Eguna dan ezkero. Goizean goiz hasita irakurketa maratoia egiten dabiz; Barakaldoko Udalak bultzatu dau ekimena, herritarren artean irakurteko zaletasuna zabaltzeko asmoz.\nBerez, hilaren 28ra arte, zapatura arte, egongo dira Hitza Jardunaldi Literarioak martxan Barakaldon. Holan, besteak beste, Literaturaren akordeak irakurraldi musikatua aurkeztuko dabe Uxue Alberdik eta Eñaut Elorrietak eguenean, hilaren 26an, Barakaldo antzokian. Ganera, zapatura arte ikusgai dago Ikuspuntuak... eta koma erakusketea Clara Campoamor zentroan.\nEra berean, Liburuaren Egunagaz bat egingo dabe beste hainbat erakunde eta jaialdik: Bilboko Bidebarrieta Liburutegian idazketa jam dalakoa egingo dabe arratsaldean eta Gutun Zuria festibala be gaur hasiko da.


Emaitza onak Zumaiako jokalarientzako Gipuzkoako xake txapelketan - - Baleike.eus\nEmaitza onak Zumaiako jokalarientzako Gipuzkoako xake txapelketan\nKbi Zumaiako Xake Kluba 2021-11-21 23:12\nZazpi asteren ondoren, pasa den larunbatean bukatu zen txapelketa.\nOier Sarasketa Irastortza Gipuzkoako 3. mailako txapeldunordea izan zen; partidarik galdu gabe, bigarren mailara igotzea lortu zuen. 49 jokalarik hartu zuten parte, haien artean Oier gazteena; bere lehendabiziko txapelketa izan arren, maila bikaina erakutsi zuen. Aitor Sarasketa Osak, aldiz, 19. postuan bukatu zuen, eta ez zuen mailaz igotzea lortu.\nLehen mailako txapelketan, aldiz, 23 jokalarik hartu zuten parte. Xabier Aranzabal Agirrek txapelketa bikain hasi zuen, baina arerio gogorrak izan zituen bidean, eta 12. postuarekin konformatu beharra izan zuen. Bere lehen urtea izan da lehen mailako txapelketan, eta hurrengo urteetarako eskarmentu ederra hartu du.\nBestalde, pasa den igande honetan, umeen Gipuzkoako Gaztedi Kutxako txapelketaren baitan, zonaldeko bat jokatu da Zumaian. 16 ume zumaiarrek hartu dute parte, eta taldeka jokatu dute euren artean. Giro oso atseginean, ederki pasa dute denek!


Erosteko jarraitu beharreko pausuak - Edukiak - Tienda Eusko Label\nInicio > Nola erosi > Erosteko jarraitu beharreko pausuak\nEusko Label produktuak gure online dendan erostea oso prozesu erraza, erosoa eta azkarra da. Edozer gauza galdetu ahal izateko ez ahaztu gure bezeroaren arretarako zerbitzua dugula.\nESKARIA BERRETSIErosketa prozesua burutu ondoren, posta elektronikoa jasoko duzu aldez aurretik eman diguzun helbidean. Mezu horretan, zure eskariaren zehaztasun guztiak ikusiko dituzu. Posta jaso ezean, jar zaitez gurekin harremanetan mesedez. Ordaintzeko banku-transferentzia aukeratzen baduzu, transferentzia egiteko kontu-zenbakia emango zaizu. Mesedez, azaldu iezaiguzu argi eta garbi zure izena eta eskaera-zenbakia faxean, posta elektronikoan eman genizkizun datuak hain zuzen ere. Abeltzantzako produktuen eskuragarritasuna kooperatiben izakinen araberakoa da. Produkturen bat agortuta egotekotan, berehala jakinaraziko dizugu.


LETE, Xabier. Basque Literature Portal\nYou are here: Home » Authors » Authors » LETE, Xabier\nXabier Lete Oiartzunen jaio zen, 1944an. Gazterik hasi zen idazten, eta bere artikuluak ohiko bihurtu ziren Zeruko Argia aldizkarian. 1965ean, Mikel Laboa, Benito Lertxundi, JoxAnton Artze, Jose Anjel Irigaray eta Lourdes Iriondorekin batera, Ez Dok Amairu taldea abian jarri zuen. Izena Jorge Oteizak aukeratu zuen; euskal kultura berreskuratze aldera, diziplina artistiko guztiak bilduko zituen mugimendua sortzea zuen amets eskultore ezagunak, eta kantagintzaren kasuan, Ez Dok Amairu-ren eskutik, xede horrek izan zuen erantzunik. Francoren diktadura urteak ziren, garai ilunak zalantzarik gabe. Egoerari buelta emateko gogoa nabaria zen euskal gizartean, eta nahi horri erantzunez kantua oihu bilakatu zen. Lehengo zein talde kideek beraiek osaturiko kantak plazaratu zituen Ez Dok Amairu-k, kanta konprometituak eta landuak, taldeko partaideen irudiko konpromisoa ezin baitzitekeen zabarkerian erortzeko aitzakia gisa hartu —eta uste bera mantenduko du Letek bere ibilbide poetikoan—. Sasoi haiek gogoan, zera esan du Letek: «Kantarien lana, errekuperazio lan bat zen, beste ezer baino lehen. Kantatzeko era herrikoi baten errekuperatzearekin batera —kanta zaharrak ere jasoz—, hizkuntzaren eta herri kontzientziaren errekuperazioa. (...) Kanta, nola edo hala borrokarekin lotzen da. Herri batek irauten jarraitzeko zeraman borroka larriarekin, hain zuzen» (in Lete, Xabier. Euskal kanta berria, Jakin, 4. zkia, 1977).\nBaina artista plastikoak biltzen zituzten Gaur, Hemen eta Orain taldeekin gertatu bezala, Ez Dok Amairu-ri ere iritsi zitzaion desagertzeko unea: 1970ko hamarkadan gertatu zen hori, Baga, biga, higa ikuskizuna aurkeztu ostean. Letek ordurako emazte zuen Lourdes Iriondorekin batera kantagintzan jarraitu zuen. Beste zenbait kantarirekin kolaborazioak ere egin zituen, hala nola Antton Valverderekin, zeinarekin Lizardiren poesiei eta Txirritaren bertsoei ahotsa jarri zien 1975-78 urte bitartean. Antzerkia ere jorratu zuen euskal teatro modernoaren oinarriak finkatzeko asmoarekin, eta bilaketa horretan Eugenio Arozena izan zuen lankide. Kolaborazio horretatik sorturiko obrak Oiartzungo Intxitxu antzerki taldeak eszenaratu zituen.\n1968an argitaratu zuen Letek lehen poemategia: Egunetik egunera orduen gurpillean. Gabriel Arestiren poesia sozialaren oihartzuna, Harri eta Herri-n bildutakoa batez ere, antzeman zitekeen aipatu lanean eta, ildo horretan, bidegabekeriak salatzeko erabili zuen Oiartzungoak hitza. Hitza, bai, zeren poetaren egitekoa zein izan behar ote duen bere buruari behin eta berriro galdetu ostean ondorio horretara iritsiko baitzen. Horregatik, kritikatu egingo zituen botereari men egiten zioten poetak zein errealitatea alboratuta joku estilistiko hutsaletan erortzen ziren sortzaileak. Maribel Sáchezen aburuz, «Letek ez du beharrezkotzat jotzen inundik ere poeta iraultzaren aitzindari eta mexulari izatea, baina ezin du begiak errealitatearen aurrean itxi, hots, ez dago poeta ez poesia inuxenterik, ez dago zikintasunik gabeko poesia. (...) Poetak, gizonaren sozial-izatearen kontzientziaz osaturik eta azpimarraturik egon behar du. Sozialtasun horren adierazpen nagusia herri baten izan nahi eta ezin izate minberakor eta argi-ilun adieraztean legoke, guzti hori herri urratu eta bortxatu baten kontestuan. Honelako kontestuan badira "dena ala ezer ez" politika ekintza lehen arautzat dutenak, baina Lete "ahal denean ahal den guztia" lema duten gizonen alde agertuko da» (Askoren artean. Gaurko poesia, Labayru, Bilbo, 1993).\nPoesia mailu bat dela esaten zuen Arestik, kontzientziak astintzeko akuilua. Ados zegoen Lete, baina bere ustez konpromisoa norbere buruan hasten zen eta horrek esan nahi du poetak ezin dituela bere sentimenduak alboratu. Zeren Sánchezek gogorarazten duen bezala, «Leterentzat poesiaren iturburu lehena sentimendua da, bestela ez dago poesiarik, eta geroxeago arrazoi, sujetoak mundu sujetagaitz guzti hori, tajutu, lotu, izentatzeko erabakia hartzen duen une berean baina ez lehenago. (...) Guzti honek baieztapen bat egitera eramaten du poeta: "Sentimendu eta sufrimendurik gabeko poesia erretorika hutsa da, berdin zait retorika soziala edo retorika-preziozista» (Askoren artean. Op. cit., 1993).\n1974arekin heldu zen Bigarren poema liburua. Obra horretan Letek poetaren rola aztertzen jarraitu zuen, baina aurreko lanarekin konparatuta poesia askozaz intimoagoa, barnerakoiagoa osatu zuen. Frantziako filosofia existentzialistaren eraginez, poetak tarte handiagoa eskaintzen zien bizitzari eta heriotzari buruzko gogoetei. Hurrengo poemategian, Urrats desbideratuak (1981; Irun hiria literatur lehiaketa saritua izan zen), nabarmenagoa zen bilakaera. Hizkuntza gogortzeaz gain, ezkortasuna eta etsipena zerien poemei. Sánchezen aburuz, «Letek idatziriko poema liburuetan garapen argi bat ikusten dugu. Lehenengoan, poeta gazte, gartsu eta inguruarekiko kezkaz beteriko poeta azaltzen da, bere inguru-giroa aldatzeko beharra sentitzen duen horietariko bat, halaber borroka hortan aritzeko gai sentitzen da. Bigarrenean, esperientzia gehiagoko gizona da, gizon helduagoa. Ideia berberak mantentzen dira baina nolabaiteko zalantza ere nabaria da, bizi izan dituen garaiak utzitako arrastoek erreflexionatzera eramaten dute; eta erreflexio horren ondorioz sortzen da aipatutako zalantza hori: kontzientziazioaren arazoa. Hirugarrenean dezepzioa agertzen da nagusi, bizitzaz azken batean ezer onik itxaroten ez duen gizona bezala agertzen da, nahiz eta oraindik askatasunaren kezka nolabait mantendu. Honetan bi alde agertuko dira, borrokaren beharra eta etsipena» (Askoren artean. Op. cit., 1993).\nUrrats desbideratuak-eko poemetan existentzialismoaren eraginak indarrean jarraitzen du, baina jadanik ez da poetak aintzat hartzen duen ikuspuntu bakarra; beste filosofo baten esanak ere darabiltza orain buruan Letek, Nietzschre-ren esanak. Esther Zarrauak azaltzen duenez, «ihesean dago salbaziorako bidea, aukerarik dramatikoena ere kontuan hartuta, hau da, heriotza. [Poeta] mundu honekin nekatuta dago, eta ihes egin nahi du. Nolabaiteko aldea dago 66an pentsatzen zuenaren eta oraingo jarreraren artean. Egunen batean hilko den kontzientzia duelako, edozein unetan heriotza bidera aterako zaiola-eta nahi duena gauzatzeko aukerarik ez duela izango jakin badakielako, itxaropenik ez duen gizaki existentzialistarekin parekatzen da. Baina badu gizakiaren egoera etsipengarri hori konpontzeko bidea, eta bide hori maitasuna da, zeinak Jainkoan sinistera eramaten duen, hura baita maitasuna bizirik mantendu dezakeen bakarra, heriotza ostean ere» (in Zarraua, Esther. Xabier Lete: Mirando atrás, Zurgai, Bilbo, 1991).\nDenboraldi batez literatur sorkuntza alboratu zuen Letek politikan jarduteko. Hain zuzen, 1980ko hamarkadan Gipuzkoako Foru Aldundiko Kultura sailean aritu zen, Zuzendari Nagusi lehenik eta Sailburu ondoren. Gaixotasunak, baina, zeregin publikoak alde batera uztera derrigortu zuen. Osasunak hobera egitearekin batera heldu zen Oiartzungoaren hirugarren lana, Zentzu antzaldatuen poemategia (1992), zeinarekin Euskaltzaindiako Felipe Arrese Beitia olerki saria jaso zuen. Gerora, edizio berritu batean, aipatu lanak Biziaren ikurrak izenburua hartu zuen. Iñaki Aldekoaren esanetan, «Urrats debideratuak-i tonua ematen zion jarrera existentzialistak bizitzaren ikuspegi barnerakoiago batekin bat egiten du» azken poemategian. «Poetak publizitate eta ideologiari loturiko leloetatik at ikusten du bere burua; arreta bere osasun fisikoarentzat eta, zergatik ez, espiritualarentzat ezinbestekoa den horretatik desbideratu dezakeen edozein errealitate sozialetik kanpo dago. Zentzu horretan, bizitzarekin esker onekoa den poesia idazten du Xabier Letek, eta bertan ez da urtaroen joan-etorrian existentziaren "miraria" ospatzen duen begirada behatzailea baino ezer sublimeagorik: poesia bat da zeinetan kantua otoitzarekin nahasten den. (...) Bizitzaren gorabeherak irrika bako begirada ezkorrarekin behatzen duenaren ahots tonua da, eta betidanik heriotza gertu sentitu duenaren kontzientziaz tradizionalki balore kristauak izan diren apaltasun, erruki eta barkamenari dei egiten die» (in Aldekoa, Iñaki. Historia de la literatura vasca, Erein, Donostia, 2004).\n© Argazkia: zuzeu.com


Iker Badiola: "Sulconazol konposatuak birusa gure barruan sartzea ekidin dezake" - hamaika telebista\nIker Badiola: "Sulconazol konposatuak birusa gure barruan sartzea ekidin dezake"\nIker Badiola EHUko medikuntza eta erizaintza fakultateko irakaslea eta ikerlaria elkarrizketatu dugu Hamaika Telebistan. Berak zuzendutatuko lantaldeak minbizia ikertzen du eta SARS-Cov-2 birusari aurre egiteko eraginkorra izan daitekeen konposatu bat aurkitu du: Sulconazola.\nBadiolak azaldu duenez, COVID-19aren infekzioan agertu den entzima garrantzitsuetako bat minbizian aztertzen ari ziren bat zen: Furina. Hain zuzen, hori bera da sulkonazolak blokeatzen duena, eta ondorioz, birusa ez da pertsonen barruan sartzen, Badiolak azaldutakoaren arabera.\nEntsegu klinikoak egiten hastea da orain ikerketa taldearen helburua, baina Badiolak "baliabide eta gaitasun falta" dutela adierazi du. Bide horretan, ikertzaileek Sulkonazolaren erabilera berria patentatu dute "etorkizunean babesa izateko eta entsegu klinikoetan parte hartuko duten bazkide gehiago lortzeko". Era berean, industriarekin harremanetan jarri dira, botika garatu eta merkaturatu ahal izateko.\nGure begiz 2021-09-07


Herritik gerriarentzat - Orio - Karkara.eus\nZigor Esoain 2015-12-21 11:02\nArgi eta garbi ikusiko duzu txin-txin hotsak mirotzaren orroa isilarazi duela. Baina lasai, ez larritu, ez da ezer berria-eta. Dirua sortu zen egun berean egin zuen gizakiarenak.\nGure herrian, mirotz leinuan, herritar gehienak oso harro daude beren lehen arnasa bertan eman izanaz. Indar eta orgullo handiz oihukatzen dute Aupa Orio! lau haizetara. Hainbestekoa da fideltasuna, mirotza hegorik gabe gera ez dadin batzuk azken arnasa emateko prest egongo liratekeela.\nBaina, halakoetan ohikoa den legez, txakur zaunkariari koska egitea kosta egiten zaio. Zoritxarrez, ekintzez demostratu behar denean, gehienen hitzak haizeak eramaten ditu. Tamalez, bost minutu lehenago muturreraino zeramaten herritartasuna hitz polit batean, trapu zahar batean bihurtzen da benetako momentua iristean.\nBai, halaxe da, eta ez bazaude ados, nik ez, sanikolasetan burututako ekintzen aurrekontuak emango dizu zaplaztekoa. Aurreko Karkararen orri batean dago zehatz azaldua, bertan ikus dezakezu, poligrafoaren beharrik gabe, diodana ez dela asmatua. Argi eta garbi ikusiko duzu txin-txin hotsak mirotzaren orroa isilarazi duela. Baina lasai, ez larritu, ez da ezer berria-eta. Dirua sortu zen egun berean egin zuen gizakiarenak, baita Nikolas Santuaren jaiak ere, hiltzaile beraren atzaparretan hil ziren duela urte batzuk.\nZorionez, sinesgaitza dirudien arren, baditugu herrian material terrorista horri aurre egitea lortu zuten jai ereduak; besteak beste, Gazte Festak eta Goiko Kaleko Festak dira beldurraren izurrite horri hortzak erakutsi dizkiotenak. Ilusioz, irudimenez, auzolanez, elkartasunez, sormenez eta sosik gabe plaza betetzea posible dela erakutsi digute jai parekide eta parte hartzaile horiek. Herritik eta herriarentzat eginez eta ez herritik gerriarentzat.\nEta sosak banatzea erabakitzen bada herriko eragileen gasolina gastuak ordaintzeko, ez ahaztu denak berdinak garela Nikolasen aurrean, artista eta boluntario bataiatzeko mugak zehazten dituen eskuliburua atera bitartean behintzat. Ez baita justua, ez baita berdina, herri bizia izatea eta herritik bizitzea. Honi ez bazaio muga jartzen, martxa honetan, gaupaseroak ere 50 euroko billete eske jarriko dira beren tragoetarako eta gaiztakerietarako dirulaguntzak eskatuz.


Espainiako bide-sarea% 20 aldatzen da urtean, trafikoaren ondorioz | Consumer\nEspainiako bide-sarea% 20 aldatzen da urtean, trafikoaren ondorioz\nBideetako zentzumenek dituzte aldaketa gehien\nEspainiako errepide eta kaleen sarea urtero %20 inguru aldatzen da, trafikoari buruzko datuek aldaketa ugari izaten baitituzte hiri handiek eskatzen dituzten hirigintza eta zirkulazio plangintzetara egokitzeko. Hala ondorioztatzen da Tele Atlas-ek, mapa digitalak eta eduki dinamikoak hornitzen dituen enpresak, nabigazio- eta lokalizazio-irtenbideetarako egindako azterketa batetik.\nProbintzia-hiriburu adierazgarrienetako bostetan (Madril, Bartzelona, Valentzia, Bilbo eta Sevilla) izandako aldaketak aztertzen ditu lan honek. Aztertutako datuen artean, nabarmentzekoak dira trafikoaren noranzkoak, kale berrien izenak eta kilometraje berriak.\nTxostenak erakusten duenez, trafikoaren noranzkoak dira aldaketa gehien biltzen dituzten bide-datuak; izan ere, kale, errepide, zeharbide, alanbre eta hiribideetako ehun noranzkoetatik ia hiruk aldaketak izan zituzten iaz aztertutako hirietan.\nZehazki, Madrilek 2.187 aldaketa izan zituen: Sevilla, 882; Valentzia, 483; Bilbo, 296, eta Bartzelona, 282. Hala ere, hiri horietako bakoitzean trafikoaren noranzkoen bolumen orokorrari dagokionez duten pisua aztertuz gero, Bilbok eta Sevillak izan zuten aldaketarik handiena, izan ere, ehunetik ia lauk aldaketak izan zituzten azken urtean.\nKaleen nomenklaturari dagokionez, Tele Atlas-en azterketak erakutsi duenez, 2006an kale berri bat sortu zen bost hiriburu horietan lehendik zeuden ehun kaletik; beraz, guztira 345 bide berri. Atal horretan, Madrilgo hiriburuak 156 kale berri sartu zituen, baina hazkunderik handiena Sevillari egokitu zitzaion: hiru kale berri gehitu zituen lehendik zeuden ehuneko bakoitzeko, eta, ondoren, Madril (% 1,8), Bilbo (% 1,3), Valentzia (% 1) eta Bartzelona (% 0,8).\nAzkenik, azterlanak adierazten du iaz 153 kilometro berri gehitu zirela hiri horietan, hau da, 1,7 kilometro bide-sare berri, egun dauden ehun kilometroko. Madril izan zen nagusi 74 kilometrorekin, ondoren Sevilla 53 kilometrorekin, Valentzia 13 kilometrorekin, Bilbo 11 kilometrorekin eta Bartzelona bi kilometrorekin. Ehunekotan, Sevillak eta Bilbok izan zuten igoerarik handiena, eta 3,6 eta 2,5 kilometro berri gehitu zizkioten bide-sareari eraikitako ehuneko bakoitzeko, hurrenez hurren; Madrilek eta Valentziak, berriz, bat bakarrik.\naldaketak Bideta sare


TR Desgaitasun egoera aitortzen zaien pertsonentzako banakako laguntzak eskatzea - egoitza\n2022/01/22 - 2022/09/15\nEskabideak aurkezteko epea deialdi hau ALHAOn argitaratu eta biharamunean hasiko da, eta 2022ko irailaren 15ean amaituko da, egun hori barne.\nLaguntza eskatzen duen duen pertsonaren elkarbizitzako familia unitatearen ondasunen zinpeko aitorpena.\nGizarte Ongizaterako Foru Erakundearen baimena datu pertsonalak biltzeko edota emateko, hain zuzen ere gizarte prestazioak, laguntzak eta zerbitzuak lortzeko, jasotzeko eta mantentzeko legez ezarritakoa betetzeko behar diren datu pertsonalak.\nEskatzen den laguntza aplikatuko den ekintzaren, laguntza teknikoaren edo zerbitzuaren kostua 2.000 eurokoa edo gehiagokoa bada, bi aurrekontu edo proformako faktura; hori baino gutxiago bada, nahikoa izango da aurrekontu edo faktura bat. Eginbehar horretatik salbuetsita egongo da 2.000 euro edo gehiagoko zenbatekoa izanda, beren izaera bereziarengatik\nLaguntzaren xede den ekintzaren, laguntza teknikoaren edo zerbitzuaren kostuaren hiru aurrekontu edo proforma-faktura, baldin eta diruz lagundu daitekeen gastuaren zenbatekoa 40.000,00 eurotik gorakoa bada obrak egiteko, eta 15.000,00 eurotik gorakoa, berriz, zerbitzua emateko edo ondasuna entregatzeko, salbu eta produktua beste hornitzaile edo erakunde batek zerbitzua ematen ez badu.\nLaguntza jasotzeko baldintza orokorrak eta bereziak betetzen direla frogatzen duten agiriak.\nBerreskuragarritzat jotako elementu baten erabilera lagatzen bada edo haren kostu osoa ordaintzeko dirulaguntza ematen bada, hura itzultzeko konpromisoa.\nBeste erakunde publiko edo pribatu batzuek kasu berberetarako subsidiariotzat jotzen dituzten laguntzen kasuan, erakunde horiek emandako ebazpena aurkeztu beharko da.\nAutonomia Pertsonaleko Zentroko Informazio eta Aholkularitza Zerbitzuaren Orientazio Txosten Teknikoa, eskatutako laguntzari buruzkoa, deialdian jasotako salbuespenetarako izan ezik.\nEskabideak aurkezteko, zure erreferentziazko gizarte-langilearengana edo GOFEren Informazio Zerbitzura jo dezakezu, gizarte-informazioa eskatzeko aurretiko hitzordua eskatuta edo telefonoz 945 15 10 15 telefonoan. Gasteiztik kanpo bizi bazara, zure Oinarrizko Gizarte Zerbitzura jo behar duzu.\nAutonomia Pertsonaleko Zentroko Informazioa eta Aholkularitza Zerbitzuaren Orientazio Txosten Teknikoa lortzeko eta/edo deialdian jasotako ekintza eta produktu lagungarriei buruzko informazioa eskatzeko, eskatu aurretiko hitzordua edo telefonoz 945 22 02 52era deituta (1 luz. eta 2 luz.).\n008 Ordezkariaren edo erreferentziazko pertsonaren datuak\n012 Gizarte Ongizaterako Foru Erakundeari baimena emateko orriak\n013 Bankuko kontuaren identifikazio fitxa\n029 Ezintasuna onartuta duten pertsonentzako banakako laguntzak\n- Eskaera egin duen pertsonaren etxebizitzari dagokion Oinarrizko Gizarte Zerbitzua


Euroa, kontraesanez beteriko urteurrena | atzerria | GAUR8\nEuroa, kontraesanez beteriko urteurrena\nGozokiak eskaini eta jaten utzi ez... Europa iparraldeko estatuak egungo desorekez baliatzen ari dira eta ez dute asmorik horiek zuzentzeko. Txinak arazo berdina du, baina ikuspegi sakonagoa\nUrtarrilaren 1ean 20 urte beteko dira euroa martxan jarri zela. Hiru urte geroago etorri ziren txanpon fisikoak, eta, horiekin batera, kalkuluak, prezio biribilketak eta bestelako kalapitak. Euskal herritarrentzat euroak aurrerapen txiki bat ekarri zuen: Euskal Herri osoko herritarrek dibisa bera erabiltzeko aukera. Oraindik estatu propiotik urruti izanagatik, elkarren arteko hartu-emanak errazteko urrats txikia izan zen. Euroarekin hasiera batean herritar xumeok aurrerabide eta erraztasun batzuk sumatu bagenituen ere, denboraren poderioz urrezko kaiola batean sartu gintuztela jabetu gara. Gainera, ez da ez nolanahiko kaiola: itxi zuten, eta, giltza, nonbait, itsasora bota zuten, ez baitago modurik ezer aldatzeko. Euroaren arauak oso zorrotzak dira, eta, gainera, ez da arauok berrikusteko modutik antzematen.\nAzken boladan Europako buruzagiak zenbait gauza aldatu nahian dabiltza. Brexitarekin, azkenean, konturatu dira zerbait ez doala ondo. Baina proposatzen ari diren aldaketak ez doaz euroaren muina aldatzera. Saiakeron helburu nagusia krisiak eragindako kalteak beste modu batean kudeatzea da. Hori horrela, ekainean, Mesebergen jauregian egindako Estatu frantsesaren eta Alemaniaren arteko gailurrean, zenbait aldaketa adostu ziren. Horietatik ez dago bat bera ere euroaren oinarrizko diseinuarekin lotuta. Proposatu zituzten mekanismo berrien artean daude, esate baterako, gordailuak bermatzeko funts berri bat sortzea edota banketxeen porrotak kudeatzeko egungo tresnak egokitzea. Beste aldaketa batzuk krisi ekonomikoei aurre egiteko bitartekoekin lotuta daude; gastua, hau da, eskaera, sustatzeko bitartekoekin. Horien artean aurrekontu komuna edota EBko langabezia asegurua iragarri zituzten.\nPasa den astean egindako bileran, aldiz, aipatu akordio horietan ere ez ziren ados jarri Europako agintariak. Nonbait, iparraldeko estatuetako gobernuek, Baltikoaren bueltan daudenek, ez dute egoki ikusten bitarteko horiek sortzea. Beldur dira ez ote duten Europa hegoaldeko estatuen aldrebeskeriak eta utzikeriak finantzatzen bukatuko. Hori da leku guztietan saldu den irudia: Europa iparraldeko jendea serio eta langilea da, eta, hegoaldekoa, aldiz, alproja. Ez dira konturatzen alproja horiek erosten dituztela beraiek ekoitzitako autoak, belarra mozteko makinak edo bestelako erremintak. Eta erosketok beraiek emandako kredituekin ordaintzen dituztela!\nEuroa izan da iparraldeko herrien merkataritza superabita birziklatzea ahalbidetu duena. Mugarik gabe baliatu da hegoaldeko herritarrei kredituak emateko. Eta diru jario horrek, iparraldekoen merkantziak erosteko ez ezik, etxebizitzaren burbuila pizteko ere balio izan zuen. Mugimendu horri inork ez dio mugarik jarri nahi izan; aldiz, zorra handitzeko aukera etengabe mugatu nahi dute. Gozokiak eskaini eta jaten utzi ez... Europako iparraldeko estatuak desoreka horiez baliatzen ari dira eta ez dute asmorik horiek zuzentzeko. Txinak arazo bera du, baina ikuspegi sakonagoa. Superabita berak ekoitzitako produktuen salmenta finantzatzeko erabili ordez, Europa iparraldeko estatuek bezala, Txina Zetaren Bidean inbertitzen ari da. Horrela, Zetaren Bideko herrien garapenean laguntzeaz gain, epe luzeko eskaera sortzen du Txinako produktuentzat. Europan aldiz, euroaren sakoneko desorekari heldu ordez, iparraldeko estatuetan botoak lortzeko hegoaldekoei botatzen diete errua. Horrela, euroak ez du etorkizunik. •


XXI. mendea historia liburuetan • ZUZEU\nXXI. mendea historia liburuetan\nPentsatu al duzu noizbait zer esango ote duten historia liburuek gutaz?\n2000. urteaz geroztik gauza asko gertatu dira, pezetatik eurora aldatzea burura etorri zaidan lehenetarikoa da. Irailaren 11n Estatu Batuetako Torre bikien aurkako atentatua hori baino lehentxeago izan zen; ostean gehiago egon dira, alde batean eta bestean. Hondamendi natural ugari egon dira munduan; Haitin, Japonian, Txilen, Estatu Batuetan, Indonesian, Italian, etab. Asko idatzi da Arabiar udaberriari buruz; urrutiko eta gertuko gerrei buruz; errefuxiatuak, migrazioak; ETA, IRA edota FARCi buruz. Ezin ahaztu krisia, iruzur ekonomikoak, langabezia, ustelkeria politikoa, Wikileaks, Panamako paperak … Baita bestelako gaiak ere, teknologia, sare sozialak, kirola, kultura eta egunerokoan bizi dugun guzti hori. Gertakizun hauetako zeintzuk agertuko dira historia liburuetan? Eta guk, zer gogoratuko dugu?\nSeguruenez, ahaztuko ez duzuna da ikasiz gero lana izango zenuela esan zizutela behin baino gehiagotan, eta hainbeste kostata erositako etxea zuretzat izango zela betiko. Baita pezetatik eurotara aldatu ginenean dena zein garestia zen; mende berri honen hasieran bozkatzera askotan joan zinela, edo gehiegitan, edo gutxiegitan, edo inoiz ez. Eta gehiago, lanean segurutzat zenituen eskubide asko galdu zenituela eta borroka lana bera izatea edota ez galtzea zela; eta joan zinela manifestazio batera eta beste hartara, batean alde eta bestean kontra zeundela garbi usteko, eta horrekin zerbait lortu zela… edo gutxienez lortu nahi izan zela. Baliteke historia liburuetan ez azaltzea horrelako konturik, baina Memoria Historikoa denon artean osatu dezakegu.\n2016. urtea bukatzear dago, eta komunikabide askok gustuko dute garai honetan urtean zehar hil direnen zerrenda egitea. “Izena” duten hildakoena, ez besteek izenik ez dutelako, guztiok dakizkigunak direlako baizik.\nXXI. mendean hil direnak, batzuk aipatzearren: Osama bin Laden, Sadam Husein, Michael Jackson, Fidel Castro, Rita Barberá, Luciano Pavarotti, David Bowie, Prince, Johan Cruyff, Paul Newman, Juan Pablo II, Camilo José Cela, Yasir Arafat, Jesús Gil, Néstor Kirchner, Eduardo Chillida, Marco Pantani, Yves Saint Laurent, Boris Yeltsin, Imanol Urbieta, Steve Jobs, Hugo Chávez, Sara Montiel, Margaret Thatcher, Nelson Mandela, Iñaki Azkuna, Adolfo Suárez, Robin Williams, Emilio Botín … Baita Aylan Kurdi ere, honek agian ez dauka “izenik” baina ziur badakizula nor zen; Siriatik ihes egin ostean Turkiako hondartza batean hilda ikusi genuen bere argazki hura ez da erraz ahazten. Kasu honetan ezin izan genuen ezikusiarena egin, baina hori bezainbeste gustatzen zaigun zerbait jaso genuen trukean, morboa. Jakingo al dute ondorengo belaunaldiek zenbat gustatzen zitzaigun morboa XXI. mendean?\nEta gezurrak, agertuko ote dira historia liburuetan? 2012. urtean Maiei kasu eginez mundua desagertuko zela esan zigutela –batzuk beste batzuk baino serioago-; krisia ez eta desazelerazio ekonomikoa zela sinestarazi nahi izan zigutela; izan genituen gobernu ezberdinek ez zituztela kanpainan agindutako erdiak ere bete; eta ahoberoz esan zigutela ekonomia berreskuratzen ari zela jendea gose zen bitartean. Are gehiago, korrupzioan leporaino sartuta zeuden pertsona berdinek zerga-iruzurraren aurkako arauak ezarri zituztela; geure diruarekin jolastu eta galdu zuten banku berauei diru gehiago ematea zentzuzkoena zela esan eta horixe bera egin zutela. Ez ote da guzti hau XXI. mendeko historiaren parte?\nEntziklopedia laburrak ondorengo esanahia erakusten digu “historia” bilatzen badugu: Gizadiaren (edo gizarte edo giza talde baten) iraganaldiko gertaera gogoangarrien ezagutza edo kontakizuna; horrela kontaturiko gertaerak.\nGogoangarria, hau da, gogoan izatea, oroitzea, merezi duena.\nZer esango dute historia liburuek XXI. mendearen hasierari buruz? Zeintzuk izango dira oroitzea merezi duten gertaera horiek? Eta zeintzuk oroitzea merezi ez dutenak?\nXXI. mendea historia liburuetan XXI. mendea historia liburuetan XXI. mendea historia liburuetan\nEkonomia, historia, politika\nBizi, bizitzari berari beldurrik izan gabe\nZirkorrika abestia aurkeztu dute, 20. Korrika girotzeko


Muntoren azken nahia bete dute | Aiete – Lantxabe – Katxola – Ayete\nMuntoren azken nahia bete dute\nMuntoren fatxada nagusiaren zati bat utzi dute eraitsi gabe. (Argazkia: Nagore Koch)\n2013ko otsailaren 12ak Aieteren historian izango du tartea; XVI. mendeko baserria eraitsi zuten asteartean, fatxada nagusia izan ezik. Pareta hori utzita, auzotarrek eskatutakoa bete du udalak; aztarna bat uztea oroigarri gisa.\nHeriotzaren atarian, azken nahia eskatzeko aukera eman ohi zaie gizakiei. Muntoren paretek hitz egiterik ez zutenez, aietearrek eskatu zuten azken desira bere ordez, baserria bera bota aurretik: Muntoren aztarnaren bat uztea, leku horretan baserri historikoa zegoela gogoan izateko.\nAuzotarrekin duela pare bat aste izandako bileran, udalak nahi hori errespetatuko zuela ziurtatu zuen. «Bileran oso garbi geratu zen hori, eta plaka bat ez da nahikoa. Baserriaren mahaiak, granitozko harriak, eskailerak… halako elementuak mantendu behar direla eskatzea besterik ez zaigu geratzen, baserria bertan egon dela identifikatzeko», esan zuen Lantxabe Aieteko Bizilagunen Elkarteko kide Felix Perezek, astelehenean, baserria botako zutela jakin bezain pronto. Biharamunerako zegoen iragarrita eraistea.\nHain zuzen ere, Felix Perez etsituta zegoen Irutxuloko Hitzak albistearen berri eman zionean, espero zuen berria izan arren; baimena emana zuen udalak, eta jada ez zegoen atzera bueltarik.«Baserria eraisteko beste erremediorik ez dago, baina udal desberdinen errua izan da, Odon Elorzaren legegintzaldikoarena batez ere», nabarmendu zuen.\nUdalak iragarri bezala, asteartean bota zuten Munto. Hori bai, aietearren azken nahia bete du udal gobernuak: Muntoren iparraldeko fatxada utzi dute eraitsi gabe, oroigarri gisa, «bizilagunen aurrean lur hauetan baserriaren oroitzapen bat kontserbatzeko konpromisoa hartu ondoren».\nHirigintza zinegotzi Ricardo Burutaranen arabera, «hau guztia aurreko gobernuaren utzikeriaren ondorio da, Munto egungo egoeran izatea ahalbidetu zuelako, baita oposizioaren jarreraren ondorio ere, eraikina biziberritzeko pausorik eman nahi izan ez duelako».\nKritikak kritika, goizeko 9:30ak aldera iritsi zen kamioia Muntora, eraistea egiteko beharrezkoa zen garabiarekin. Errepide ondoan zegoen aldea eraisten hasi ziren lehenik eta, geroago, beste aldearekin hasi baino lehen, inguruko sasiak eta zuhaitzak moztu zituzten lana errazteko.\nHori eginda, lorategiaren aldeari ekin zioten eta, amaitu ondoren, barrualdean sartu ziren, teilatua eta gainontzekoa botatzeko. Eraistea amaitu zen horrela; ez, ordea, lanak. Pilatutako obra-hondakinak jasotzen ibili dira egunotan.\nEtsipena ez ezik, Aieten ere ikusmin handia sortu du Munto eraitsi izanak. Hain justu, argazki kamera eskuan, herritar ugari hurbildu ziren lanak bertatik bertara ikusteko. Ez zen gutxiagorako, XVI. mendeko baserriak urteetako historia gordetzen baitzuen bere pareten artean. Pentsa, makina bat funtzio izan zituen eraikinak. Komentua izan omen zen; eta geroago, ospitalea; ondoren, sagardotegia; baita sagardotegia eta taberna batera ere. Gainera, ospe handia omen zuen Muntoko sagardoak.\nHorretaz gain, hainbat bizipenen lekuko izan zen eraikina; Karlistadetan barrualdea erre zuten, esaterako.\nAiete pasealekuan, Gurutzeaga elizaren ondoan, Aieteko jauregitik gertu, zutik iraun du Muntok, 2013ko otsailaren 12a arte. Inguru horretan zeuden 30 bat baserrietatik geratzen zen bakarra zen, . Etxe handi eta zabala zen, antzinakoa, garai batean sendoa izandakoa, baina egun egoera tamalgarrian eta erortzeko zorian zegoen.\nHarri erorketak gertatu ziren behin baino gehiagotan. Aurten, urtarrilaren 25ean, azken erorketa gertatu zen, eta baserriaren aurreko espaloia itxi zuten ondorioz, hesiekin, oinezkoak bertatik ez igarotzeko.\nHain justu, mantentze gastu handiengatik saldu behar izan zuen Urrestarazu sendiak baserria duela urte batzuk.\nKatxola, Munto baserriko dolare preziatuaren gordeleku\nHondeamakinek errauts bihurtu dute Munto, fatxada nagusia izan ezik, baina oraindik badaude bizirik jarraitzen duten beste elementu batzuk ere. Hain zuzen ere, Muntoko dolarea eta baserrian zeuden hainbat tresna Katxola baserrian daude. Hara 2007an lekuz aldatu zituzten, Josu Tellabide etnologoak eta Asier Agirresarobe ingeniariak egindako proiektuari esker, Lantxaberen enkarguz. Hiru urte geroago, Katxolan sagardoa egiten hasi ziren, Muntoko dolareari esker.\nAritz Sorzabal 2013/02/15\n← Udal gobernuak Munto mantendu eta berreskuratzeko lanean jarraituko du LO QUE QUEDA DE MUNTO →\n1 comentario en “Muntoren azken nahia bete dute”\nMUNTO baserria Donostian Aiete baillaran kamio ertzean dago 16 febrero 2013 a las 18:00 pm\nMUNTO baserria Donostian Aiete baillaran kamio ertzean dago, eguzkiak eta aize osasungarriak gogoz maitatzen dutela. Etxe aundi zabal bat da bera, antziñakoa, zaarra edo urtetsua. Bertako bizilagunak ziotenez, bosteun urtetik gora ditu etxe onek, eta oraindik ere zutik eta modu onean dago.\nBere inguruan ziran baserri asko bota dituzte, kale-etxe berriak egiteko. Baiña Munto ez dute botatzen; eta, diotenez, ez dute botako. Monumento histórico bezela utziko dute.\nMunto lendabizi komentua omen zan. Geroago, ospitala. Ondoren, orain urte asko, sagardotegia; eta geroago sagardotegia eta taberna. Gaur ez dute sagardorik egiten baserri ortan, eta taberna ere ez dago.\nBaiña sona aundiko sagardoak egin izan dira geienetan etxe ortan. Neronek ere gazterik ikasi nuan sagardotegi ortara bidea, nere bizitzan beti sagardozalea izan naizenez. Amalau edo amabost bat urte nituala, joaten nintzan jaietan nere lagunekin Munto baserrira.\nAietearrak ziran orduko nere lagun geienak: Erreka baserriko Ximon, Etxetxiki baserriko Joxe, Gure Pakea baserriko Rafael, Ugalde baserriko Pedro eta Donostian Anoetako Uralde baserriko Xanti.\nNere lagunak ziran aiek geienak illak dira. Jaunak berekin ditzala zeruan.\nXanti zanak, Anoetan Uralde baserrian bizi zirala, ostatua jarri zuan bertan, eta andik urte batzuetara bota bearra izan zan jatetxe ori, kirol jolasetarako obrak egin bear zirala eta.\nBaiña beste jatetxe eder bat egin zuten Anoetan bertan, Hotel Anoeta izena duana. Eta Uralde jatetxean jende asko ibiltzen bazan ere, gaur ez dago gutxiago Hotel berri ortan.\nXanti zanaren seme Joxek eta bere familiak lagun eta ezagun askorekin dituzte artu-emanak, eta danok ondo artzen gaituzte, bertara joaten geranean; eta ez ondo artu bakarrik, borondaterik onenez ondo serbitu gaiñera.\nAin sukaldari apartak diranez, bein jatetxe ortara joaten dana, berriro ere bertara joateko gogoarekin irteten da, eta orrek poza ematen du.\nMunto sagardotegiko gertakizunekin ari naizenez, badet zerbait geiago ere esan bearra. Munton bertakoak ziranak, lengo zaarretakoak alegia, iru bat gizonezko ezagutu nituan: Agustin, Xanti eta Pedro Illarreta. Gizon langilleak eta zintzoak ziran baserri-lanetan, eta sagardoa egiten ondo ikasiak arreta aundiz.\nGizon auetako baten alaba Manuela Illarretarekin Fernando Urrestarazu ezkondu zan. Lau seme-alaba izan zituzten, eta, gurasoak il ziranean, seme Isidrok eraman izan ditu baserriko gorabeerak.\nGarai batean, orain urte asko, Aieteko kamioa erregebidea omen zan. Madritik Donostiara edo Donostiatik Madridera joan-etorria egin bear zutenean, Aieteko kamio ortatik ibiltzen omen ziran. Erderaz camino real deitzen zioten.\nGoi-maillako jaun agurgarri asko etorri izan omen da Munto baserrira. Beste askoren artean, Frantziatik Napoleon ere Españira zetorrenean, Donostian Munto izaten omen zuan ostatu bezela, eta bertan pasatzen omen zituan bere atseden-egunak.\nGaur Españian daukagun errege Juan Karlos ere, gaztea zala, Donostian egin omen zituan bere ikasketak; eta, bere lagunekin ibillalditxo bat egiñez, Muntora etortzen omen zan sagardoa edatera. Ixidro Urrestarazuk serbitzen omen zioten ain gogozkoa zuten sagardo txinpartatsua; eta, bertan egonaldi luze bat egin ondoren, “Beste bat arte” esanez alkar agurtzen omen zuten ikasle gazteak.\nErrege Juan Karlos Donostian bizi zanez, Muntoko Ixidrok bazuan osaba bat, Ixidro bera ere, aitaren anaia, illea eta bizar-moztaillea. San Bartolome kalean zeukan bere lantokia, eta errege Juan Karlos Ixidrorengana joaten omen zan burua apaintzera.\nIkusten danez, goi-maillako jaun agurgarri asko iritxi da Munto baserri sonatuan. Juan Karlos errege onen aitona zanak ere badu bere istoria, Alfonso amairugarrena, Españiako erregea zanez udara partean bere atsedenaldia pasatzera Madritik Donostiara etortzen zanean, jakiña, Antigua baillaran dagoan Palazio Real izeneko jauregi etxe ortara.\nBere ibilalditxoa egitera edo paseatzera norabait joan bear zuanean, Aiete alde ori omen zuan bere gogozkoa, eta ortxe egoten omen zan, baserritarrak baratzan lanean nola ari ziran begira. Alako batean baratzan lanean ari ziran tokira bertara joaten omen zan, eta zillarrezko duro bana ematen omen zien, esanez:\nTengan para tomar un poco de vino.\nArrazoi txar bat aiñakoa izango zan eskupeko ori, ardo pixka bat edateko irrikitzen zeuden aitona gizarajo aientzat. Galdu etzedin, azkar asko gordetzen omen zuten, paiñueloaren puntan bost edo sei korapillo eginda. Ez baizuten egunero izango olako opari dizdiratsua. Gauean, lotara joan da ere, duro zillar orrekin ibiliko ziran noski ametsetan.\nNik neronek ezagutu nituan, len esan bezela, garai artan emen gure artean ibiltzen ziran diruak. Bazebiltzan kobrezko txanponak, baiña baita ere zillarra eta ontzako urre dizdiratsuak ere. Gaur emen esku artean darabilkigun au baiño aberatsagoa zan garai artako dirua. Garaian garaiko kontuak.\nMunto sagardotegiarekin ari naizenez, amaika umore paseak gera, bertan biltzen giñan lagunarte paketsuan. Garai artan etzan gaur daukagun alkar ikusi eziñik edo gorrotorik. Danok famili batekoak bagiña bezelatsu giñan; eta, zerbait eztabaida edo aserrerik sortzen bazan, sagardoak egiten zuan geienetan pakea. Umore txar guztiak azturik, jendea bertsotan edo kantuan asiko zan, eta geienetan alaitasuna nagusi.\nBertsolariak ere ezagutu ditugu Aieten. Beste batzuen artean, Berabera baserriko Joxe Sorozabal eta bere seme Nikolas. Iñoiz saioak egin izan dituzte alkarrekin batean eta bestean, eta ale ederrik eskeiñi ere bai jendearen gozamenerako, Munton sagardo ederra edanez. Orain irurogei ta bost bat urteko kontuak dira auek.\nNeri ere esaten zidaten iñoiz:\nI, Sebastian: ik ere badakizkik, ba, bertso zaar eder askoak, Txirritarenak, Pello Errotarenak, Udarregi edo Pello Mari Otañorenak. Kanta itzik, ik ederki kantatzen dituk eta.\nNi gaztea nintzan garai artan: amalau edo amabost urte. Baiña nere gogozkoa zan bertso zaarrak memoriz ikasi ta lagunartean kantatzea, eta ikusten nuan jendeak gogoz entzuten zituala, eta danok alaitasun ederrean, sagardo txinpartatsua edanez.\nMunton ere une guztiak etziran arrosa kolorekoak izaten. Gau batez izan zuten atsekabe galanta. Maliziz ondo orniturik zeuden gaizkille batzuek asmo txarreko azioa egin zieten.\nBaserri ortan, beste baserrietan bezelaxe, edukitzen zituzten ganaduak: beiak, zekorrak, zaldia, eta egazti-talde aundi bat ere bai. Eta lapurrak, nunbaitik zerbait ostu nai duanean, geienetan burutazio gaiztoak erabiltzen ditu.\nMunton ogei ta amabost edo berrogei bat oillo edukitzen zituzten, eta nolako oilloak gaiñera! Oillo gorri eder oietakoak. Egunez kanpoan belazean ibiltzen ziran, baiña gauerako beti etxera biltzen zituzten, eta zakur ar aundi bat ere antxe egoten zan, oillo aien inguruan lotuta, etxea eta bertako gauzak zaitzeko, etxekoak bakarrik ezagutzen zituan oietakoa.\nKanpoko jendeari zaunka beldurgarriak egingo zizkion bere ortza zuriak erakutsiz; baiña gau artan eme bat eraman omen zuten. Sarrerako atea alde batetik puskatu omen zuten, eta zakur emea bialdu arrarengana; eta, biak jostatzen zebiltzan bitarte, lapurrak oillo guztiak, eta oillar bikain askoa ere bai, danak ostu, etxekoak batere konturatu gabe. Zakur oillozaiak ez baizien zaunkarik egin.\nEderki utzi zuten Manuela etxekoandre gajoa. Oilloak arrautza gorri ederrak jartzen zizkioten, sagardotegira zetorren jendea serbitzeko, eta gero dendara joan bear erostera. Ara zer mesedeak egiten dituzten lapurrak baserrietan eta nun-nai ere.\nGarai bateko ijitoen antzekoak izango ziran lapur aiek ere. Len garai batean, orain urte asko, ijitoak ere joaten omen ziran elizara aitortzera edo konfesatzera; eta apaizaren galdera:\nEzer ostu al dezu? .\nBai, jauna. Oillo bat badet ostua, baiña jarri bitza kontuan bi, gaur gauean beste bat ostu bear det eta.\nDamutasun ederra zeukan arek ere. Oillo kontuan ari geranez, Txirritak ere bertso baten bidez aitortu omen zion Atxukarro apaiz jaunari, Ernanin bere kuadrillarekin etxez etxe San Juan eskean zebiltzala, nola oilloak ostu izan zituzten. Onelatsu kantatu omen zuan:\nGero penetan egon ez dedin\nesango diot bertatik\nnola bi oillo ostu genitun


SMS zerbitzuen erabilera egokiari buruzko dekalogoa argitaratu da | Consumer\nSMS zerbitzuen erabilera egokiari buruzko dekalogoa argitaratu da\nHornitzailea identifikatzea eta aurkitu ahal izatea gomendatzen du\nUdan, ordenagailuak ez ezik, mugikorrak ere zaindu behar dira. Horregatik, Zerbitzu Mugikorren Enpresen Elkarteak (Aesam) dekalogo bat argitaratu du SMS zerbitzuen erabilera egokiaren berri emateko.\nMezu laburrak bidaltzea da telefonia mugikorreko erabiltzaileen jarduera gogokoenetako bat. Horietako asko doinuak edo jokoak bezalako edukiak (SMS Premium zerbitzua) deskargatzeko eskaerei dagozkie. Telefonia mugikorraren eskaintza horrek 260 milioi euro baino gehiago fakturatu zituen Espainian 2004an.\nZerbitzu horietara berme osoz sartzeko, kontuan hartu behar da mugikorra bateragarria den. Interneteko sarbidea konfiguratu gabe badago, egin egin egin behar da, Premium zerbitzu asko “wap” atarietatik lortzen baitira. Arreta jarri behar da prezioan eta mezu-kopuruan, ez fidatu eskatu ez diren mezuekin eta egiaztatu behar da ez dela gehiago kobratu. Nolanahi ere, hornitzailea identifikatzea eta aurkitu ahal izatea gomendatzen da.\nHalaber, adi egon behar da eskatzen diren alerta-zerbitzuekin —batez ere, kontuan izan mezu bakoitza bereizita kobratzen dela— eta zelularraren bidez parte hartzen den lehiaketekin. Azkenik, gogoratu Premium zerbitzuaren bidez jasotzen diren SMSak erabilera esklusibokoak direla eta ezin direla transferitu.\ndekalogo sms zerbitzuak


Noizko izango da ikusgai Hamaika Telebista nire herrian? - GARA\nOdeia AIESTARAN | DURANGO\nNoizko Hamaika Telebista Durangon? Eta Lekeition? Donostian? Hori izan zen Durangoko Azokan Hamaika Telebistaren standean gehien entzun zen galdera. Jendea informazio bila joan zen, proiektuaren nondik-norakoak jakiteko irrikaz.\nBertako arduradunek azaldu zutenez, �jendeak oraindik ez du garbi zein den proiektua eta zertan datzan, eta gu galderei erantzuteko prest gaude�. Jakin beharreko lehen gauza euskara hutsezko telebista izango dela da, baina badu berezitasunik: eskualdez eskualde osatutako sarea dela, �hori garbi izan behar du jendeak�. Lehen emisioa Bilbon emango dute eta beraz, �Durangon, Donostian edota Lekeition� ikusteko �pixka bat� itxaron beharko dutela aipatu zuten. Bilbo aukeratzearen arrazoia, Uriaren hitzetan, �euskaldun kopuru handiena� duen hiriburua izatea da. Gainera, bertako euskaldunak, sakabanatuta eta �etsipen puntu bat� dutenez, horien artean �ilusioa piztea� da euren asmoa.\nEmisio orokorrak urrun badaude ere, jendeak jada parte hartzeko aukera badu. Telebista bat aurrean jarrita, jendeak Artekaleko 52. standean akzioak erosteko edota bozketan parte hartzeko aukera izan zuen. Telebistaren bitartez, egun horietan jazotakoa jasotzen zuten eta Hamaika Telebistari buruzko zertzelada batzuk ere bota zituzten. �Jendea lotsa baztertuta�, barruraino ere sartu zen, boza emateko asmoz. Izan ere, Hamaika Telebista imajinatzeko, irudiak aukeratzea norbere esku zegoen, eta hala, �norberak nolako Hamaika Telebista nahi duen� bozkatu zuen paperezko botoa emanez, edota webgunean zein SMS bidez.\nAkzioei dagokienez, txantxetan, baina krisiari egotzi zioten errua telebistako kideek, jende gutxi animatu baitzen. Hala eta guztiz ere, pazientzia gutxirekin joan zirenak ere izan ziren, hala nola Donostiako bizilagunen bat edo beste Bilborako den telebistari laguntzera hurbildu zen, �benetan eskertzeko keinua� izan zen.\nBukatzeko, �Euskaldunentzat beste aukera bat� den Hamaika Telebista, �pausoz pauso� eraikitzen ari dela gaineratu zuten arduradunek Durangoko Azokako egonaldian.


Susperraldia berresteko abagunea – Taxoareko Hitza\nSusperraldia berresteko abagunea\n27 otsaila, 2016 27 otsaila, 2016 Taxoareko Hitza\nCordoba-Osasuna (larunbata, 20:15, Arcangel futbol zelaia)| Iragan astean Zaragozaren aurka itxura esperantzagarria eman ondotik, jardunaldi honetan gorritxoek laugarren postuan den Cordoba izango dute aurkari. Martinek aragoiarren aurka erabilitako sistema errepikatuko du, taldearen jokoa biziberritzeko balio izan baitzuen. Arrizabalagakoak aitortu duenez, Arcangeleko berdegunera “gozatzera” eta “garaipena bilatzera” irtengo dira.\n42 jardunaldiko maratoia da Adelante Liga. Abuztutik ekainera arte luzatzen den lasterketan erregulartasuna eta konstantzia dira bertuterik preziatuenak. Dominak (kasu honetan igoera) indarrak ongien neurtzen dituztenek lortzen dituzte. Hauek hasiera partean burua ez dute gehiegi erakusten, baina denborak aurrera egin ahala gora egiten dute, eta amaieran, unerik erabakigarrienean, topera izaten dira. Ezer gutxirako balio du bost hilabetez maila gorenean aritzeak, azken txanparako indarrak guztiz agortuta badaude. Osasunari, esaterako, halako zerbait ari zaio gertatzen. Maratoiaren lehen zatian onenen multzoan egon zen, baina orain, kilometrorik erabakigarrienetan sartzear dela, txakalaldia ari da igarotzen. Datuak argi mintzo dira: azken lau partidetan garaipenik ez du lortu, eta gol bakarra egin du. Egoera horretan, gorriak bidegurutzean direla esan daiteke. Hurrengo bizpahiru partidetan lorturiko emaitzek denboraldi amaierarako helburua zein den finkatuko dute.\nBolada txarrak bere horretan jarraitu ezkero, onenen multzoa geroz eta urrutiago gelditu, eta xedea mailari eustea bilakatuko da. Zentzu horretan, nafarrak momentuz lasai egon daitezke, jaitsiera postuak hamalau postura baitituzte. Alabaina, denboraldiaren lehen zatian erakutsitako mailaren ostean, zaleek xede anbiziotsuagoak dituzte buruan: maratoia podiumean amaitzearekin amesten dute. Eta, horretarako, Martinek zuzenduriko taldeari azkenaldiko bolada txarrarekin amaitzea dagokio. Indarberritzeko unea da, azken txanpari begira ametsa bizirik mantendu nahi badu. Iragan jardunaldian susperraldi zantzuak somatu zitzaizkion Zaragozaren aurka, beraz, baikor izateko badago arrazoirik. Aragoiarren aurka Martinek joko-sistema aldatzea deliberatu zuen, eta gorritxoei partida kasik biribila irten zitzaien. Hiru puntuek ihes egin zieten, gol falta kari, baina joko aldetik neurketa paregabea jokatu zuten arerio serio eta gogor baten aurka.\nHorrela, bada, jardunaldi honetan susperraldia berresteko aukera dute nafarrek. Ez dute erraz izango, bigarren mailako talderik indartsuenetariko bat den Cordobaren etxean jokatuko baitute. Balentria erdiesten saiatzeko, Arrizabalagako entrenatzaileak iragan igandeko sistema taktikoa errepikatuko du, atzera ere emaitza onak emango dizkion esperantzarekin. Hamaikakoari dagokionez, hau ere Zaragozaren aurkakoaren oso antzekoa izango da. Aurreikusten den balizko aldaketa bakarra Olavideren ordez Pucko zelairatzea da. Bestelakoan, aldaketarik ez: atepean, ohi bezala, Nauzet izango da, defentsako laukotea Oierrek, Miguel Flañok, David Garciak eta Javi Flañok osatuko dute, zelaierdian Merino, Roberto Torres, Otegi, eta Berenguer arituko dira, eta golak sartzearen ardura atzera ere Urko Verarena izango da. Hortaz, orain arteko hamaikakoetan ohiko izan diren Nino eta Unai Garcia ez dira hasieratik arituko. Biak gripeak jota izan dira, eta Martinek nahiago du ez arriskatzea. Horrela, Ninok aulkian hasiko du partida, Unai Garcia Iruñean gelditu den bitartean.\nIlusio handia pizten duen hamaikakoa da, zortzi nafarrek osatzen baitute (Olavidek jokatuko balu, bederatzi nafar lirateke). Dena den, ikusteko dago hamaikako hau gai den arerio gogor baten etxean itxura lehiakorra emateko. Etxetik kanpo partida negargarriak egitetik dator Osasuna, beraz, larunbatean jokatuko duten gizonek ez dute erronka makala. Areago, kontuan hartzen badugu talde iruindarra ez dela sekula Arcangel futbol zelaitik hiru puntuekin itzuli. Bertan guztira jokatu dituen zortzi partidetatik sei galdu eta bi berdindu ditu. Azkena duela 16 urte jokatu zuen, orduan ere bi taldeak bigarren mailan zirela. Neurketa hartan andaluziarrek 2-1 garaitu zituzten nafarrak.\nEtxean jokatutako azken bi partidak galdu ditu Cordobak\nOsasunak bezala, Cordobak ere garaipen premia handia dauka. Iragan jardunaldian 1-3 irabazi zuten Ponferradinaren aurka, baina aurretik lau partida eman zituzten garaipena ezagutu gabe. Horrek lehen bi postuetatik urruntzea ekarri zien. Une honetan laugarren dira, 43 punturekin (gorriek baino 3 gehiago). Jose Luis Oltraren taldeak lehen mailara itzultzea du helburu, beraz, garaipenak kateatzea eta, batez ere, etxean sendotasuna berreskuratzea behar-beharrezko ditu. Izan ere, etxean jokatutako azken bi partidetan kale egin du: lehenik 2-3 galdu zuen Leganesen aurka, eta ondoren Zaragozak 0-2 hartu zuen mendean. Horrenbestez, Osasunaren kontra tendentzia hori irauli eta etxean atzera ere eraginkor izatea bilatuko dute andaluziarrek.\nPrevious postGol faltak atzera ere Osasuna zigortu du\nNext postLuzapenean eskuratutako garaipenari esker bueltatu da Osasuna promozio postuetara


Elkarrek ez du aurrera jarraituko Usurbilgo proiektuarekin - Noticias - Usurbil\nElkarrek ez du aurrera jarraituko Usurbilgo proiektuarekin\nOsasun krisia ez ezik, krisi ekonomikoa eta soziala ere ekarri ditu Covid19-ak, eta hori da Elkarrek Usurbilgo proiektuarekin aurrera ez jarraitzeko arrazoia. Orain, aterabide berri bat lantzen ari gara Zapategirako, hiru eragileok, elkarlanean.\nElkarrek ez du aurrera egingo bere egoitza berria Usurbilen eraikitzeko proiektuarekin, Covid19-ak sortutako testuinguru latzak behartuta. Hori horrela izanik ere, etengabeko harremanetan jarraitzen dute udalak, Elkar Taldeak eta Gureak-ek: Zapategi eremurako soluzio bat topatzea izan dute helburu hasieratik, eta horretan jarraitzen dute.\n2018ko urrira egin behar da atzera, proiektuaren abiapuntura. Elkar zein Gureak enpresek zituzten beharrak proiektu bakar batean batu zitezkeela ikusita, proiektu bateratu bat landu dute azken urteotan hiru erakundeek, Usurbilgo Zapategi eremuan kokatua, eta hirigintza hitzarmen batean bildu. Elkarrek bere jarduera eta biltegia bilduko lituzkeen pabilioi bat eraikitzeko beharra zuen, azken urteetan banaketaren arloan izandako garapena tarteko. Gureak-en kasuan, lau pabilioi eraikitzekoak ziren. Lasarteko tailerra zaharkitua gelditua zitzaien, eta horrek eragindako beharrei erantzuteaz gain, Donostian zein Errenterian dituen zenbait lantoki ere bertara aldatzeko asmoa zuten. Proiektuaren dimentsioaren adierazle, Usurbilera eramatekoak ziren lanpostu kopurua: guztira, 950. Udalarentzat, proiektuaren izaerak bat egiten zuen guztiz Usurbilekin: batetik, Elkarrek euskararen eta euskal kulturaren egiten duen zabalkunde lanagatik eta, bestetik, Gureak-ek arlo sozialean inklusibotasuna bultzatzen egiten duen lanagatik.\nElkarlanean aritu dira, ordutik, hiru eragileak, Covid19-aren eztandara arte. Osasun krisi latza eragiteaz gain, krisi sozial eta ekonomikoa eragin ditu, ageriko ondorioak eraginez alor eta eremu guztietan, herritarren bizitzetan zein erakunde publiko eta pribatuetan: Zapategi eremuko hirigintza hitzarmena ere bete-betean jo du.\nCovid19-aren ondorioz etorri den pandemiak Usurbilgo proiektua gelditzera behartu du Elkar: inbertsio txikiagoa behar duen beste planteamendu bat egitera. Liburuaren sektorea etengabeko aldaketan eta berregokitzean bizi da aspaldiko urteetan, eta egoera horretan Elkarrek ezinbestekotzat jo izan du azken urteetan banaketan egindako garapena. Egoera zaila kontuan hartuta ere, aurrera egiteko konpromisoa izan du, egoitza berrirako plana eginez, baina Covid19-ak beste irtenbide bat topatzera behartu ditu. Ez da Elkarren gustuko erabakia izan, taldeak ikusten baitzuen Usurbilen zuela bere beharretarako propio egokitutako egoitza eraikitzeko aukera. Baina une honetako egoerak enpresa behartzen du baliabideak neurriz erabiltzera, ziurtatu behar baitu hurrengo urteetan bere jarduerak aurrera jarraituko duela eta lanpostuei eusteko gaitasuna izango duela. Horren guztiaren gainetik, dena den, oso eskertuta dago urteotan bidelagun izan dituen hala Gureak-ekin zein Michelin-ekin, nola Usurbilgo Udalarekin, Gipuzkoako Foru Aldundiarekin zein Eusko Jaurlaritzarekin.\nUsurbilgo Udalarentzat kolpe gogorra izan da, mimo handiz landutako proiektua izan baita hasieratik: ahalegin handia egin zen eta da, eta horri esker lortu zen proiektua Usurbilera eraman ahal izatea. Ez da berri ona ez Usurbilgo Udalarentzat ez Usurbilgo herriarentzat ere, baina Elkarrek ezinbestean hartu beharreko erabakia izan da etorkizuna kolokan ez jartzeko, ziurtatzeko Elkarren enpresa proiektua, proiektu soziala eta proiektu kulturala.\nPandemiak zalantza handiak ekarri ditu ingurura, eta egoera berrira egokitu beste aukerarik ez dago. Halaxe egin behar izan du Elkarrek, enpresa eta euskal kulturaren zerbitzura eratutako egiturak zalantzan ez jartzeko, garai zail hauetan, euskararekin, euskal kulturarekin eta Euskal Herriarekin duen konpromisoari eusteko.\nGaur egun zertan den\nElkarrek bere erabakiaren berri eman ostean, elkarlanean jarraitu dute hiru eragileek. Hartu-emana etengabekoa izan da, eta hala izaten jarraitzen du. Elkarrek bere bidea hartu duen arren, hizketan jarraitu dute. Izan ere, Gureak-ek bakarrik ezin dio aurre egin aurrez adostutako proiektuari, eta antolamendu berri bat lantzen ari dira, eraikigarritasuna eta karga urbanistikoak jaitsita, Gureak Usurbilen gelditzeko ahaleginean.\nGureak-ek, Covid19-ak eragindako krisiaren testuinguruan, egoitza berriaren bideragarritasun ekonomikoa bermatu behar du orain, eta hainbat aukera ari dira lantzen. Antolamendu berri horrek, Gureak-en beharrei erantzuteaz gain, aurrekontuak eta epeak bermatzea ezinbestekoa da, eta horrek hainbat hirigintza-tramite berregitea eskatzen du. Gureak-entzat lehen aukera Zapategik izaten jarraitzen duen arren, beste aukera batzuk aztertzen ari dira, esaterako, Zubietako Eskuzaitzetako industrialde berria. Une honetan, kronograma bat lantzen ari gara, eta apirilaren amaiera aldera behin betiko erabakia hartu nahiko luke Gureak-ek.\nUsurbilgo udal-gobernuak momentu oro eragile guztien tempusak errespetatu nahi izan ditu, proiektu berri bat sortzeko ahaleginean, emandako pauso bakoitza sendoa izan zedin bermatzeko, enpresentzat zein Usurbilentzat. “Orain, Elkar gabe bada ere, proiektu berriarekin buru-belarri ari gara lanean, eta horretan jarraituko dugu aurrerantzean ere. Oso eskertuta gaude gu ere urteotan Elkar Taldearekin zein Gureak-ekin izandako elkarlanagatik, eta zinez etorkizun emankorra opa diegu bi-biei”.


Hau ez da film epiko bat (esamolde jatorren kontrako manifestua) • ZUZEU\nIa beti bezala, gaur ere mantsokara jaiki naiz, eta, zeri buruz idatzi sobera argi ez nekien arren, zirt edo zart hautatu dut gaia. Ez da batere ona gauzak azken egunerako uztea, eta maiz emazteak kristorenak eta bi bota izan dizkit nire utzikeria horrengatik -baina zer nahi duzue, esne mamitan bizi naiz, eta, horren ondorioz, gero eta alferragoa naiz-. Nolanahi ere, ez da hain erraza gai bat aukeratzea, erantzukizun handia baita, zer edo zer interesgarria bilatu behar baita, munduko gauzarik inportanteena izan gabe ere, ahuntzaren gauerdiko eztularen parekoa ere ezin izan daitekeena. Batzuetan, aitaren batean aukeratzen dut irratian jorratu nahi dudan gaia, baina, bertze zenbaitetan, kosta egiten zait zeri buruz mintzatuko naizen erabakitzea, eta orduan tirriki-tarraka idazten dut gidoia. Hori guzia, jakina, nire aldartea kontuan hartu gabe, zeren aste batzuetan iduritzen baitzaik xarmantki ari naizela, baina makalaldia etortzen da berehala, eta orduan uste izaten dut nire onenak emanak ditudala: horrelakoetan, beti pentsatzen dut akaso gehiago irakurriko banu, edo film serio gehiago ikusiko banitu, eta ekitaldi kultural gehiagotara joanen banintz, gauzak hobeki eginen nituzkeela, baina, tira, badakizue, balizko errotak irinik ez; zenbaitetan, gaia normalegia edo topikoegia den susmoa izaten dut, edo nire iritzia konformistegia ote den beldur izaten naiz -alegia, beldur izaten naiz entzule edo irakurle gehienak nirekin ados egonen diren-, baina bertze zenbaitetan irudipena izaten dut ahuntzak adarrak dituen aldera noala, eta hori gustatu egiten zait -bertzenaz, ezin jakin zer-nolako erantzuna izanen duen asteroko saioak, harrigarriak izaten baitira entzuleen erantzunak: azken batean zenbat buru hainbat aburu-.\nBaina mailua iltzera: itzulinguruka ari bainaiz. Erran bezala, gaur berandu jaiki naiz, gaurko gaia prestatzeko lana azken unerako utzita; beraz, testua lasterka idatzi, eta etxetik bestela baitakoan alde egin dut; bertzenaz, emazteak, beti bezala, nire alferkeria eta profesionaltasun falta direla-eta deabruak hartuta, urak eta suak hartuta, direnak eta ez direnak botako zizkidakeen -ez baitu bilorik ahoan-, neureak, bereak eta asto beltzarenak aditu behar nituzkeen haren ahotik, eta akaso -ene, hamaika ikusteko jaioak gara- lepoa berotuko zidakeen. Ez, broma da, baina beroarena kenduta, egia da amorru handia ematen diola nire jokamolde honek, gauza guziak gerorako uzteko joera honek; izan ere, itxaropena omen du egun batean arrastoan sartu eta gauzak garaiz eginen ditudala -aldaketa hori naski astarrak umeak egin orduko gertatuko da-. Baina berriz ere desbideratzen ari naiz. Harira.\nGaurko saioan, sarrera irakurri duen nornahik gaurgero argi izanen duenez, Sergio Leoneren filmei buruz mintzatu nahiko nuke. Hain zuzen ere, haren film bati buruz. Lehengusuak izanik -gure arteko ahaidetasunaren froga zientifikorik ez da, baina zantzu guziek familiakoak garela pentsatzera naramate-, Leoneren fan handia naiz -hara!, betidanik idatzi nahi izan dut esaldi hori-, klasikoak errespetatu behar baitira. Dolarren trilogia izugarri gustatzen zait, bai eta Once upon a time in the West (Hasta que llegó su hora Espainian) ere. Once upon a time in America, gangsterri buruz egin zuen filma, ordea, ez dut batere maite. Arrazoia ez da filma luzeegia dela -baina beharbada luzeegia da-, edo aktoreak gustuko ez ditudanik -oro har, gustuko ditut-. Film hori zergatik ez zaidan gustatzen azaldu beharko banu, uste dut musikari leporatuko niokeela errua. Behin batez Amerikan film epikoa da, edo hori -film epiko bat egitea- izan zen Sergio Leoneren asmoa, eta Ennio Morriconeren musikak etengabe azpimarratzen du asmo hori: soinu banda aditzen zen aldi oro, musika instrumentala izan arren, nik zera entzuten nuen, “hola, ikusle, film epikoa naiz, kasik lau orduko film epikoa, ez dakit ohartu zaren baina film epikoa naiz, epikoa, eeeeepikoooaaaa”. Azkenean, traba egiten zidan pelikularen ustezko epikotasuna nabarmentzeko tema hark; are gehiago, azkenean, balizko izaera hori azpimarratuaren azpimarratuz, filma epikatik komediara pasatzen da. Bai eta huts egindako filmen zerrendara ere.\nUdan ikusi nuen nik Leoneren Once upon a time in America, baina nire ikasle anitzek barnetegietan ematen dituzte udako hilabeteak, edo aste batzuk bederen. Bertan, euskaraz ongi moldatzen direla erakusteko eta testuak aberasteko-edo, esamolde jatorrak -hamaika ikusteko jaioak gara, hau ez da ahuntzaren gauerdiko eztula, eta abar- baliatzeko erraten bide diete, eta, hortaz, logikoa den bezala, esamolde parrasta irakasten diete. Segur aski denak egun berean, denak batera. Egiten dizkidaten idazlanak ikusita, susmoa dut joera handiagoa dela barnetegi batzuetan bertze batzuetan baino -maiz hizpide izan dut hau nire lankideekin, baina ez dut izenik eman nahi-. Anitzetan, ondorioa -bilatua edo nahi izan gabea, berdin da- esamoldeen inflazioa izaten da gure ikasleen idazlanetan: harira etorri ala ez, egokia izan ala ez, hamaika esamolde jator txertatzen tematzen dira batzuk, euskara noraino duten barneratua azpimarratu nahian edo. Izan ere, funtzio hori baitute idazlanetako esamolde jator gehienek, hau da, “badakit euskaraz” mezua oihuka erratea -eta, bertze funtziorik ez dutenez eta berztelako ekarpenik egiten ez dutenez, hondarrekoz traba egiten dute-. Hautu estetikoen kontua ere bada: izanen da Behin batez Amerikan filmeko musika maite duenik, baina nik nahiago nukeen filma epikoa zen edo ez erabakitzea nire esku utzi izan balute Leonek eta Morriconek. Izanen da uste duenik jatorrismoa dela euskaraz badakigula erakusteko biderik hoberena, baina udan ikasitako esamolde guziak nahitaez erabili nahiak edo beharrak hondatu dituen idazlan franko irakurri ditut nik: esamoldeek soinu banda aspergarria egiten dute -“euskaraz ederki dakit, ez dakit ohartu zaren zeinen aberatsa den nire euskara” lelo gogaikarria errepikatzen dute-); Once upon a time in the West filmak hasiera ederra du, ikuslea berehala harrapatzen duten horietarik, eta, batez ere, musikarik gabea: nik, aukeran, nahiago nuke gure ikasleei testu interesgarriak egiten irakatsiko bagenie, testu zirikatzaileak, originalak, ongi egituratuak eta -ahal delarik- soinu banda jatorrik gabeak.\nEz lanik bilatu\n9 pentsamendu “Hau ez da film epiko bat (esamolde jatorren kontrako manifestua)”-ri buruz\nBestela 2014-10-29 14:45\nAgian ehun urte barru arrazoi duzula esango dizut.- bizi bagara noski-. Gaurko egunean euskararen egoera zein den ikusita, esnobismo hutsa iruditzen zait ordea.\nPeru Dulantz 2014-10-29 19:03\nEz dut uste esamolde jatorren gehiegizko erabilera denik gure artean arazoa, kontrakoa baizik: “Bua, txabal! De puta madre! Me partidol kulo artikuluakin!!”\nAmonamantangorri 2014-10-29 21:22\nEta azak ontzeko, egun jende gutxik darabiltzan esapideak dabiltza bolo-bolo euskaltegietan. “Lur jota”, ongi da. “Hamaika ikusteko jaioak gara”, bueeeeeno ba. Baina “balizko errotak irinik ez”? Nork ostia esaten du hori gaur egun?\nEuskaraz “hamaika” erabiltzen dela asko esateko, nonbait ikaragarrizko grazia egin zien aspaldiko vascófilo ilustreei, eta halaxe sartu zuten eskuliburu guzti-guztietan. Horregatik beharbada, euskaltegietan ikasten diren lehen esamoldeen artean dago ditxosozko “hamaika” hori. Nire inguruko euskaldun “peto kastakoei” ez diet sekulan aditu esaten “hamaika” adiera horrekin; aldiz, “makina bat”, “franko”, “ez gutxi”, “dexente” eta horrelako sinonimoak bai, erabiltzen dituzte.\nEn fin. Esanen nuke hizkuntzen irakaskuntzan, oro har, maiz gertatzen direla horrelako gauzak…\nEneko 2014-10-30 08:49\nErabat ados. Ez dut uste “Bua txabal!” esatea “Hau duk hau!” esan ordez, edo “Venga ya!” “Bai zera” ordez, “balizko errotak irinik ez” moduko esapideekin konpontzen denik.\nAre gehiago, esango nuke ikasleek horrekin jasotzen duten mezua dela euskara ez dela kalerako erabilgarri (“nire lagunek barre egiten didate halakoak botatzen ditudanean…”) edota beste garai (mundu) batekoa dela gure hizkuntza.\nHorretaz ohartu ezean, “Bestela”, ehun urte barru ez gara biziko, ziur.\nPeru Dulantz 2014-10-30 09:47\nBada, nik uste dut horiek jakitea oso ondo dagoela, gure kulturaren parte baitira. Beste kontu bat da jakitea noiz, non eta norekin erabili (nik txantxak egiteko erabiltzen ditut askotan, ( “eneeee, hamaika ikusteko/entzuteko jaioak gara!!-he-mos na-zi-do para verrrr on-tze-!!!”). Eta bai, egia da; horietako asko es dira hain “jatorrak”, eta ez dira edozein testuingurutan erabili behar, barregarri geratu nahi ez badugu. Baina beste batzuk, benetan jatorrak, galtzen ari dira, zuzen-zuzenean erdarara jotzeko, eta hori galera bat da.\nEneko 2014-10-30 10:53\nAdos Peru, nik ere halakoak txantxetarako erabili ohi ditut. Baina arazoa sortzen da euskara-ikasleek, sarri(egi)tan, geuk txatxetarako darabilzkigun esapideak soilik ezagutzen dituztela eta, ekintza oinarrizkoenetarako ordezkoak ez dituztenez, horiek erabiltzera behartuta daudela. Txantxa, orduan, frustrazio eta lotsa bilakatzen da.\nPeru Dulantz 2014-10-30 11:36\nHori euskara-irakasleen lana izango da. Lehenengo beren buruak jantzi, eta, bigarren, erakutsi beharrekoa ondo erakutsi. Ni ere euskaldun berria naiz, eta izan naiz euskaldun zahar jator-jatorren iseken biktima; adibidez, “despertore” ordez “esnagailu” esateagatik. Dena dela, badakigu gizakiok krudel samarrak garela, eta euskaldun berriek “gizarteratze” prozesu latz hori pasa beharko dutela “euskaldun-euskaldunen” komunitatera sartu nahi baldin badute. Hala ere, zenbat eta xuabeago, hobe, jakina.\nTxarly 2014-11-09 20:29\nNi euskaldun berri bihurtzeko bidean nago, eta “gizarteratze” prozesu hori, oso neketsua gertatzen ari zait. Nire ustez “adeitsuagoa” izan behar luke. Arazoa non dagoen ez dakit, baina zeozer gaizki egiten ari gara, guztiok. Sati Leonek esan duena egia da, hobeto legoke euskaltegietan beste modutan idazten irakastea, baina Habe 3 gainditzeko hau eskatzen didatenean:\n1) testuinguruarekiko eta testuarekiko egokitasuna\n2) koherentzia eta kohesioa\n3) hizkuntz baliabideen zuzentasuna eta aberastasuna\nZer egin dezakegu ikasleek?…..(batez ere, hirugarren puntu hori ondo egiteko, eta aztertzaile “tikis-mikis” batekin topatuz gero).\nEz dakit euskaraz nolakoa den esamoldea, baina gaztelaniaz “intentar dorar la pildora” esaten da. Eta horretan gaude…….nahasita (ia guztiak)\nirakasle xumea 2014-11-10 00:00\nNola da posible euskaldunontzat ingelesezko C1 euskarazko C1 baino gehiago kostatzea?\nEz du hankarik ez buru.\nEuskara zaila bada berez (gramatikako txikikeria asko), eta gainera, askotan, tontakeriatan sartzen dira aztertzaileak.\nEuskara sinplifikatu beharko litzateke batetik, eta bestetik ikasketa prozesua dibertigarriago/erakargarriago bilakatu.


Greba Orokorreko kronika – ZERESANA\nGreba Orokorreko kronika\nAstearte honetan, ekainaren 29, greba orokorra egon da deituta Euskal Herri osorako. Gure eskualdean, orkorrean, balorazio oso positboa egin dabe sindikatuek. Lekittori dagokionez, San Pedro Eguna dala eta, tabernariek bi orduko paroa egin dabe arratsaldean. Eguerdian kontzentrazioa eginda udaletxe aurrean eta iluntzean manifestazio jendetsua egin da.\n«Lea-Artibain eta Mutrikun dena itxita egon da, kooperatibak izan ezik. Erantzuna erabatekoa izan da, zabala». Berba horiekin baloratu dute grebak berton eduki duen jarraipena ELAko eta LABeko ordezkariek. Gaur greba egin eta ateak itxi dituzten enpresen artean, J.L. French Ansola Etxebarriko enpresaren itxiera nabarmendu dute bi sindikatuek, «iaz ez zuen zarratu eta».\nIaz egindako grebagaz alderatuta, aurten jendea «kontzientziatuago» dagoela esan dute ELAk eta LABek. «Iaz erreformak ez zeuden mahai gainean, baina orain, ondorioak ikusita, jendeak greba egin du. Erantzuna erabatekoa izan da», azaldu du Mikel Etxebarria ELAko ordezkariak.\nLangileriaren erantzuna «garrantzi handikoa» izan dela eta iazko grebagaz alderatuta aurten indarra «erabatekoa» izan dela gaineratu du Etxebarriak. «Kontuan eduki behar da, kooperatiba batzuk kenduta, beste asko eta askok itxi egin dutela. J.L. French Ansolak itxi izana be oso lorpen garrantzitsua da».\nELAren esanetan bertoko herrietan komertzioak, ia gehienak, itxita egon dira gaur, eta enpresa handiek be beraien jarduna eten zutela esan du Etxebarriak.\nAurten, «murrizketak mahai gainean egotean», langilegoak «osotasunean» erantzun duela esan du ELAk. «Kaleratzeak merketu egin dituztela argi geratu da, eta langilegoak, greba eginda, hori ikusi duela erakutsi du. Gainera, aldaketa horien atzetik ondorio gehiago daudela badakigu, pentsioen murrizketa, esate baterako. Neurri horiei gogor erantzun zaie bertotik. Kontuan eduki behar da denbora asko barik egin dela grebarako deialdia. Baina jasotako erantzungaz oso pozik geratu gara».\nLABen balorazioa be «oso ona»\nAitziber Barandika LABeko ordezkariak be erantzuna «oso ona» izan dela esan du. «Herrietan dena itxita egon da, eta industrialde gehienetan be bai, Eika eta beste kooperatiba batzuk kenduta. Horietan lan egin da».\nGrebarik egin ez zuten enpresen artean Burdinola, Eika, Kauxot, Kautenik eta Kide zeuden. «Cikautxok jai eduki zuen, Sanpedroengatik».\nBarandikaren esanetan, atzoko grebagaz, langilegoak Madriletik datorren «inposaketaren ondorioak» ikusten dituela erakutsi du. «Neurriak norainokoak diren jabetzen direla argi laga dute beharginek».\nHerriz herriko errepasoa egiterakoan, erantzuna «arrakastatsua» izan dela esan dute bai ELAk eta bai LABek be. «Bertoko herrietan ia dena itxita egon da».\nGrebak Bizkaibus enpresako autobus zerbitzuetan be ondorioa eduki zuen. Horrela, astelehenean Bizkaiko Foru Aldundiak jakitera eman zuenez, Bizkaibusek gitxieneko zerbitzuak eskaini ditu gaur. «Lanegunetan eman ohi den zerbitzuaren % 30 eskaini da». Halan eta be, «puntako orduei eta laneko sarrera edo urteerako orduei arreta berezia» eskaini zitzaien.\nSindikatuek egindako grebaren deialdiari jarraituz, gaur iluntzean, manifestazioa egin zen Lekeition, Eskolapetik abiatuta. Protesta hasi aurretik, eta San Pedro jaiak tarteko, herriak bi orduko geldialdia egin du, sindikatuekin aurretiaz hitzartu modura. «Sanpedroak direnez, ordu batzuetako greba egitea adostu genuen ostalari eta merkatariekin», gaineratu zuen Barandikak.\nManifestazioan 200 lagunetik gora batu dira Lekeition. Manifestazioak zeharkatu zituen kaleetan zehar, langileen eskubideen aldeko eta erreformen aurkako mezuak entzun dira.\nEgilea zeresanalekittoArgitaratze-data 2010/06/28 2010/06/29 Kategoriak Kategori gabea\nOne thought on “Greba Orokorreko kronika”\nkoperatibenak izenik be ez dauko… Euskal Langileri Guztiak (gusta edo ez, eskuma, erdi, albo, ezker… euskal sindikatu danak deitu dabe, gero bere peseterismoa eskutateko, sindikatuakin bat ez datorrela esango dabe… neu be ez nator eh!, ez naz sindikatu baten be afiliatutakua) grebara deitu, eta eurak biharrera. Zer dira ba? Enpresarioak? Edo peseteruak sinplemente… gero saso txarrak heltzen jakezenian, eskatzia dauke laguntzia, eta gero txarrena da, kooperatiba horretako jendea, ezkerrekuenak egiten joaten dala… ESKIROLAK!!\nAurrekoa Previous post: San Pedro Gazte\nHurrengoa Next post: Antolintxu Tour 2010


AC Omonia - Wikipedia, entziklopedia askea.\nAthletic Club Omonia Nicosia\nedukiera: 22.859 lagun\nAC Omonia (grekeraz Αθλητικός Σύλλογος Ομόνοια Λευκωσίας, "Athletic Club Omonia Nicosia") Zipreko futbol talde onenetakoa da, Nikosia hiriburukoa. 20 aldiz irabazi du Zipreko futbol liga eta beste 14 aldiz Kopa.\n1926an APOEL sortu zuten Nikosiako greziar abertzaleek eta Zipre Grezian barneratzea amesten zuen jendearen erreferentziazko futbol taldea izatea nahi izan zuten.\n1948an ordea taldeak telegrama bat bidali zion Greziako Atletsimo Amateurraren Federazioari zorionduz Greziako Gerra Zibila bukatu izanagatik. Taldeko ezkertiarrek oso gaizki hartu zuten eskutitza bidali izana eta taldetik atera eta klub berria sortu zuten, Omonia Nikosia FC. Ordutik talde bien arteko harremanak txarrak izan dira. Gainera Omonia talde hobea izan da APOEL baino, batez ere 70 eta 80. hamarkadetan izan zuen nagusitasun erebatekoarengatik. 1972 eta 1989 artean Omoniak 14 liga irabazi zituen eta APOELek hiru baino ez. Hura izan zen noski Omoniaren "urrezko aroa".\nXXI mendean maila berreskuratu du eta hiru liga eta lau kopa lortu ditu. 2013-14 denboraldian Miguel Angel Lotina euskalduna izan zuen entrenatzaile baina emaitza txarren ondorioz ez zuen denboraldia bertan amaitu.\nZipren: 51[aldatu | aldatu iturburu kodea]\nLiga (21): 1961, 1966, 1972, 1974, 1975, 1976, 1977, 1978, 1979, 1981, 1982, 1983, 1984, 1985, 1987, 1989, 1993, 2001, 2003, 2010, 2021.\nKopa (14): 1965, 1972, 1974, 1980, 1981, 1982, 1983, 1988, 1991, 1994, 2000, 2005, 2011, 2012.\nZipreko Superkopa (16): 1966, 1979, 1980, 1981, 1982, 1983, 1987, 1988, 1989, 1991, 1994, 2001, 2003, 2005, 2010, 2012.\nMultimedia: A.C. Omonia Nicosia\nZipreko futbol taldeak\nOrriaren azken aldaketa: 26 maiatza 2022, 22:44.


Josevisky | komikeri\nTag Archives: Josevisky\nUzt 3 2012\nEP-Komiki bat argitaratu dute\nAurreko batean Josevisky-ren (Joseba Larratxe) lan interesgarria aipatu genizuen Komikerin. Gaurkoan, lan haren jarraipenaren berri dakartzuegu. Hainbat musikari eta Josevisky-ren arteko lankidetzak binilozko EP-komiki bat ekarri digu argitara. Musika eta komikia ondo uztartuz edizio berezi baten itzura hartzen du KKLD izena daraman produktuak. Bonberenea Ekintzak diskoetxeak argitaratua.\nBy komikeri • Laburpen hitzak Bonberenea Ekintzak,Joseba Larratxe,Josevisky,KKLD\nJosevisky komikigilearen diaporama\nJoseba Larratxe ‘Josevisky’ 26 urteko beratarrak Interneten paratu du lau orrialdeko Kakalardo komikia. Arte adierazpide desberdinak uztartzen dituen proiektuaren abiapuntua da, “azal moduko bat”, egilearen hitzetan. Sexty Sexers taldeko Joseba Baleztenak, adibidez, Kakalardoren soinu-banda egin du.\nBy komikeri • Laburpen hitzak Joseba Baleztenak,Joseba Larratxe,Josevisky,Kakalardo


Osceola konderria (Florida) - Wikipedia, entziklopedia askea.\nOsceola konderria (Florida)\nOsceola konderriaren kokapena AEBtan\n3.438,09 km2 (%88.15)\n462,19 km2 (%11.85)\nOsceola konderria (ingelesez: Osceola County) Floridako konderri bat da, Ameriketako Estatu Batuetan. Hiriburua Kissimmee da. 2010eko zentsuaren arabera 268.685 biztanle zituen, Osceola kilometro koadroko azaleran.\nOsceola konderriak 3.900,28 kilometro koadro ditu. Horietatik 462,19 ura dira. Beste 3.438,09 lurra dira. Biztanleria dentsitatea 0,01 da.\n2010eko zentsoan bizi ziren 268.685 pertsonetatik 230.438 txuriak edo hispanoak dira. Horietatik hispano edo latino kategorian 122.146 dira. 24.503 beltzak edo afroamerikarrak. 596 amerikar natiboak ziren eta 229 Hawaii edo Pazifikoko irletako natiboak. 7.120 asiarrak ziren. Bestelako arraza bat kategorian 1.393 biztanle daude. Bukatzeko euren burua arraza bat baino gehiagotan 4.406 pertsonek kokatzen zuten.


Pello Zabala: "Mizkina nintzen txikitan, baina jatun ona naiz egun, esker onekoa" - Oñati - Goiena.eus\nPello Zabala: "Mizkina nintzen txikitan, baina jatun ona naiz egun, esker onekoa"\nOihana Elortza 2014-02-27 12:00\nPello Zabala, Arantzazun.\nMizkina zen Pello Zabala txikitan eta kolore gorriko jakiak, esaterako, ez zituen probatu ere egiten; tomatea jaten Oliten ikasi zuen, gaztaroan. Egun, baina, edozer jaten du. Sukalde inguruko galderak ez ezik, bestelakoak ere lasai erantzun ditu Arantzazutik, etxetik.\nZein da Pello Zabala? Nolakoa?\nAmezketan jaiotako landarea, Arantzazuko mendira etorria eta landatua. Han gustura hazi eta itzala ematen duena.\nSeminarioan geundela gosaria prestatzen nuen sukaldariak jai zuenean, ordutik hona... gutxi. Jale ona naiz, ordea, esker onekoa.\nZer prestatzen duzu ondo?\nEdozein motatako tortilla.\nZertara gonbidatuko zenuke lagun onena? Non?\nEz zait askotan tokatu hori.\nBere gustuko platera ahalik eta ondoen prestatuko nioke hari.\nNorekin izango zenuke jatordu bat? Zergatik?\nAndoni Aizpuru eta Urko Aristi albo banatan eta Xabier Euzkitze parean. Ondo pasatuko genuke.\nArantzazuko Ama Birjina kuttuna izan da gurean. 8 urte inguru nituela erabaki nuen hona etortzea. Hemen bazuten behatoki txiki bat. Gandiaga topagunean ere beste bat jarri zuten eta Euskadi Irratia sortu zutenean proposatu zidaten ze eguraldi egiten zuen esateko, egunero. Joxerra Gartziarekin hasi nintzen horretan eta gero konturatu nintzen irratia ona zela Arantzazuren gaineko propaganda egiteko. Eta gaur arte.\nZe meteorologo miresten duzu?\nJose Inazio Usabiagari kasu handia egiten nion.\nFrantzisko Aita Santua hiru berbatan deskribatu, mesedez.\nOso ondo prestatuta dago gauza handiak egiteko, apaltasunetik.\nFrantziskotarra ez bazina?\nEz dut beste inon ikusten nire burua. Uriarteren taldeetako baten egongo nintzateke.\nFrantziskotar bizimodua, egunerokotasuna.\nIratxoek hiru desira betetzeko aukera eman dizute...\nGertu ditugun gaixo eta edadetuak alai mantentzea, herri hau bakean bizi izaten utz dezatela eta presoak eta iheslariak etxeratzea.\nZure bizitzako anekdotaren bat?\nTeologia ikasten genuen sasoian, 19, 20, 21 urte genituela, amuarrainak errekan harrapatzen ikasi nuen. Ikaragarri gustatu zitzaidan, eta arratsalde batean 36 harrapatu nituen.\nBizimodu honetan ezinbestekoa da...\nLanetik etxera iritsi berritan, sofan eseri eta...\nEz dut ohitura hori. Lehen, kirolak ikusten nituen sofan eserita, baina futbola jarraitzeari aspaldi utzi nion eta pilota ere alde batera utzita dut. Gainera, beti daukat zerbait egiteko eta sofak denbora kentzen du. Esate baterako, asko gustatzen zait irakurtzea, liburuetarako izugarrizko pasioa daukat. Paseatzea ere gustukoa dut...\nLiebanara joan izan naiz beti, Potes ondora (Kantabria). Han, gainera, inork ez nau ezagutzen eta kanpoan egiten ditudan paseoak edo irakurraldiak lasai egiten ditut.\nZe ohitura/esaldi/aholku konpartituko zenuke elkarrizketa honen irakurleekin?\nEz uzteko eguna azkar pasatzen, asko balio duela.\nBigarrena: Berduren menestra.\nPostrea: Irlandesa edo eskozesa.\nEdatekoa: Ardoa, eta aukeratzekotan, gaztea.


Kultur eragileen errepertorioan agertu — Euskal kultur erakundea\nHemen zaude: Hasiera › Kultur eragileak › Kultur eragileen errepertorioan agertu\nKultur eragileen errepertorioan agertu\nEuskal kultur erakundeak euskal kulturaren inguruan diharduten Iparraldeko artisten eta eragileen errepertorio bat kudeatzen du.\nErregularki eguneratua den errepertorio horren helburua ahal bezainbat artista eta eragile ezagutaraztea da (kultura elkarteak, formatzaileak, agenteak, hedatzaileak, ikusgarri gelak, teknikariak...), norberaren harreman-datuak fitxatan zabalduz eta sailkatuz aktibitate motaren arabera.\nErrepertorioa 11 atal nagusitan banatzen da :\nZirko eta karrika arteak\nErrepertorioan agertzeko moldea\nDatu-base horretan agertzeko galdea egin behar zaio Euskal kultur erakundeari. Azpimarratzekoa da errepertorioan izena ematea dohain dela.\nHaatik errepertorioan onartua izateko zonbait irizpideren betetzea eskatzen da, bereziki arlo artistikoetan agertu nahi dutenentzat. Orohar, onartzen dira errepertorioan Iparraldean sortu edota bizi diren euskal kulturaren inguruan lan egiten duten artistak edota eragileak (elkarteak, enpresak, egiturak...).\nEuskal kultur erakundeak datubasea hone kudeaketa bere gain hartzen badu ere eragile guzien parte-hartzea espero da ahal bezain usu eginen den datu-eguneratze lanari begira. Ondorioz, nahi izanez gero, eragile bakoitzak bere fitxan agertzen diren harreman-datuen egokitzapena galdegin lezake EKE-ko lantaldearekin harremanetan jarriz.\nXehetasunak ukaiteko eta errepertorioan parte hartzeko Euskal kultur erakundera deit (Tel. 05 59 93 25 25) edo mezu bat bidali helbide honetara artistak@eke.eus.\nBestalde errepertorioaren irizpide zehatzak eskuragarri dira ere.\nIparraldeko artisten eta kultur eragileen errepertorioa: izen-ematea\nEuskal kulturaren ataria (www.eke.org) CNIL erakundean deklaratua izan da eta bere txosten erreferentzia 108 16 42 da. Biltzen diren datu pertsonalak 1978ko urtarrilaren 6ko "Informatique et Libertés" lege aldatuaren eta 2016ko apirilaren 27ko 2016/679/UE Europear Araudiaren (2018ko maiatzaren 25etik goiti aplikatzen dena) xedapenak segituz tratatuak dira.\nOndorioz, dagozkizun datuen ikusteko, zuzentzeko, eskuratzeko eta ezabatzeko, bai eta tratamendua mugatzeko eskubidea duzu. Eskubide horren baliatzeko, harremanetan sar zaitez: Euskal kultur erakundearekin - Lota - 64480 Uztaritze.


Sariak | Bizigiro | Berria\nZertarako balio dute sariek? Gizartearen begiradapean sariak arrakastaren sinonimo dira, sortzaile baten ibilbidearen gailur moduko bat. Eszenatoki handi eta disdiratsu batean galaz jantzita metal zati bat jaso eta hitz polit hunkigarri batzuk botatzea baino lorpen handiagorik ez omen dago. Horrelakoak jaso dituzten pertsonei galdetuz gero, ordea, kasu gehienetan haien jardunean beste munduko aldaketarik nabaritu ez dutela erantzungo lukete. Sortzaileek nahiago izaten dute publikoaren erantzuna eta babesa, akademia baten aipamena eta egunkarietako lerroburuak baino. Tamalez, sariak itxurakeriarekin oso lotuta daudela esango nuke. Hala ere, horiek jasotzea gustuko ez duenik aurkitzea ere ez litzateke lan erraza izango.\nKapitalismoak betidanik egin izan du jokaldi hori; gizartea eraldatu nahi duten korronteak hazi eta hedatzen diren momentuan xurgatu eta bere onurarako erabiltzea. Ezin esan, ordea, sari horiei uko egin behar zaienik, zentzu batean gizartearen ispilu ere badirelako. Ikusgarritasuna, oihartzuna eta hedapena beti dira ontzat hartzekoak, eta haiek gu erabiltzen gaituzten moduan, guk haiek erabiltzen ikasi behar dugu, betiere lerroarteko irakurketa eginda. Izan ere, saio horiek autoekoizpenetik, prekaritatetik eta apustu bat egiteko gogotik jaio ziren, inolako babesik gabe. Egokiagoa iruditzen zait sariak eta laudorioak garaipentzat baino, estimulutzat hartzea, benetako eraldaketa egunerokoan baitago. Sariak bai, borroka ere bai.